На основу члана 88 тачке 2 Устава Републике Црне Горе, доносим

Указ о проглашењу Закона о општем управном поступку

Проглашава се Закон о општем управном поступку, који је донијела Скупштина Републике Црне Горе на првој сједници другог редовног засиједања у 2003. години, дана 21. октобра 2003. године.

Број 01-1093/2

Подгорица, 22. октобра 2003. године

Предсједник Републике Црне Горе,

Филип Вујановић, с.р.

Закон о општем управном поступку

Закон је објављен у "Службеном листу РЦГ", бр. 60/2003 од 28.10.2003. године.

ОСНОВНЕ ОДРЕДБЕ

Глава I 
ОСНОВНА НАЧЕЛА

Важење закона

Члан 1

По овом закону дужни су да поступају државни органи и органи локалне самоуправе када, у управним стварима, непосредно примјењујући прописе, рјешавају о правима, обавезама или правним интересима физичког лица, правног лица или друге странке, као и када обављају друге послове утврђене овим законом.

Члан 2

По овом закону дужни су да поступају и установе и друга правна лица када, у вршењу јавних овлашћења, рјешавају у управним стварима, односно када обављају друге послове из члана 1 овог закона.

Члан 3

Одредбе закона којима се, због специфичне природе управних ствари у појединим управним областима, прописују неопходна одступања од правила општег управног поступка морају бити у сагласности са основним начелима утврђеним овим законом.

Начело законитости

Члан 4

(1) Државни органи, органи локалне самоуправе, као и установе и друга правна лица (у даљем тексту: орган) који поступају у управним стварима рјешавају на основу закона и других прописа.

(2) У управним стварима у којима је орган законом овлашћен да рјешава по слободној оцјени рјешење се мора донијети у границама овлашћења и у складу са циљем у коме је овлашћење дато.

Начело заштите права грађана и заштите јавног интереса

Члан 5

(1) При вођењу поступка и рјешавања у управним стварима, органи су дужни странкама омогућити да што лакше заштите и остваре своја права и правне интересе, водећи рачуна да остваривање њихових права и правних интереса не буде на штету права и правних интереса других лица, нити у супротности са законом утврђеним јавним интересом.

(2) Када овлашћено службено лице, с обзиром на постојеће чињенично стање, сазна или оцијени да странка или други учесник у поступку има основа за остваривање неког права или правног интереса упозориће их на то.

(3) Ако се на основу закона странкама и другим учесницима у поступку налажу обавезе, према њима ће се примјењивати мјере предвиђене прописима које су за њих повољније, ако се таквим мјерама постиже циљ закона.

Начело ефикасности

Члан 6

Органи који воде поступак, односно рјешавају у управним стварима дужни су да обезбиједе успјешно и квалитетно остваривање и заштиту права и правних интереса физичких лица, правних лица или других странака.

Начело истине

Члан 7

У поступку се морају утврдити правилно и потпуно све чињенице и околности које су од значаја за доношење законитог рјешења (одлучујуће чињенице).
+ Судска пракса 

Начело саслушања странке

Члан 8

(1) Прије доношења рјешења странци се мора омогућити да се изјасни о чињеницама и околностима које су од значаја за доношење рјешења.

(2) Рјешење се може донијети без претходног саслушања странке само у случајевима у којима је то законом допуштено.

Начело оцјене доказа

Члан 9

Које ће чињенице узети као доказане одлучује овлашћено службено лице по свом увјерењу, на основу савјесне и брижљиве оцјене сваког доказа посебно и свих доказа заједно, као и на основу резултата цјелокупног поступка.

Начело самосталности у рјешавању

Члан 10

(1) Орган води поступак и доноси рјешење самостално, у оквиру овлашћења утврђеног законом, односно другим прописом.

(2) Овлашћено службено лице самостално утврђује чињенице и околности и на основу утврђених чињеница и околности примјењује прописе на конкретан случај.

Дужност странке да говори истину

Члан 11

(1) У поступку странке су дужне да говоре истину и да не злоупотребљавају права која су им призната овим или другим законом, односно прописом органа локалне самоуправе.

(2) Орган мора спријечити сваку злоупотребу права која странка има у поступку.

Начело двостепености у рјешавању (право на жалбу)

Члан 12

(1) Против рјешења донешеног у првом степену странка има право на жалбу.

(2) Само законом може се прописати да у појединим управним стварима жалба није допуштена и то, ако је на други начин обезбијеђена заштита права и правних интереса странке, односно заштита законитости.

(3) Против рјешења донешеног у другом степену жалба није допуштена.

Начело економичности поступка

Члан 13

Поступак се мора водити без одуговлачења и са што мање трошкова за странку и друге учеснике у поступку, али тако да се прибаве сви докази потребни за правилно и потпуно утврђивање чињеничног стања и за доношење законитог и правилног рјешења.

Начело пружања помоћи странци

Члан 14

Орган који води поступак стараће се да незнање и неукост странке и других учесника у поступку не буду на штету права која им по закону припадају.

Употреба језика и писма у поступку

Члан 15

(1) Орган води поступак на језику који је Уставом прописан као службени језик у Републици Црној Гори, а равноправно је ћирилично и латинично писмо. У општинама у којима већину или значајан дио чине припадници националних и етничких група, у службеној употреби су и њихови језици и писма, у складу са Уставом и посебним законом.

(2) Ако се поступак не води на језику странке, односно других учесника у поступку који су држављани Републике Црне Горе или Републике Србије, обезбиједиће им се преко тумача превођење тока поступка на њихов језик, као и достављање позива и других писмена на њиховом језику и писму.

(3) Странке и други учесници у поступку који нијесу држављани Републике Црне Горе или Републике Србије, имају право да ток поступка прате преко тумача и да у том поступку употребљавају свој језик.

Глава II
НАДЛЕЖНОСТ

1. Стварна и мјесна надлежност

Члан 16

Стварна надлежност за рјешавање у управном поступку одређује се по прописима којима се уређује одређена управна област, односно по прописима којима се одређује надлежност појединих органа.

Члан 17

За рјешавање у управним стварима у првом степену стварно су надлежни органи одређени законом или другим прописима и органи локалне самоуправе одређени прописом органа локалне самоуправе.

Члан 18

(1) Орган не може преузети одређену управну ствар из надлежности другог органа и сам је ријешити, осим ако је то законом предвиђено и под условима прописаним тим законом.

(2) Ако орган надлежан за надзор над органом првог степена установи да првостепени орган не рјешава управне ствари у року, упозориће старјешину органа и одредити му додатни рок у којем првостепени орган мора одлучити о тој управној ствари.

(3) Ако истеком додатног рока из става 2 овог члана није одлучено, орган другог степена може преузети одлучивање у тој управној ствари, али само ако сматра да би у супротном могла настати опасност по живот и здравље људи, човјекову природну и животну средину и имовину веће вриједности.

(4) Орган надлежан за рјешавање у одређеној управној ствари може, на основу законског овлашћења, пренијети рјешавање у тој ствари на други орган.

Члан 19

Стварна и мјесна надлежност не могу се мијењати договором странака, договором органа и странака, нити договором органа, ако законом није друкчије одређено.

Члан 20

(1) Мјесна надлежност се одређује:

1) у управним стварима које се односе на непокретност - према мјесту у коме се она налази;

2) у управним стварима које се односе на послове из надлежности државног органа, као и у управним стварима које се односе на дјелатност привредног друштва или другог облика вршења привредне дјелатности или другог правног лица - према сједишту државног органа, привредног друштва или другог облика вршења привредне дјелатности или другог правног лица;

3) у управним стварима које се односе на дјелатност дијела привредног друштва или другог облика вршења привредне дјелатности или другог правног лица када оно обавља дјелатност ван свог сједишта - према мјесту обављања дјелатности тог дијела привредног друштва или другог облика вршења привредне дјелатности или другог правног лица;

4) у управним стварима које се односе на дјелатност предузетника или другог физичког лица које професионално обавља или треба да обавља дјелатност, а нема својство предузетника - према сједишту, односно према мјесту у коме се дјелатност обавља или треба да се обавља;

5) у осталим управним стварима - према пребивалишту странке. Када има више странака, надлежност се одређује према странци према којој је захтјев управљен. Ако странка нема пребивалиште у Црној Гори, надлежност се одређује према њеном боравишту, а ако нема ни боравишта - према њеном посљедњем пребивалишту, односно боравишту у Црној Гори; 

6) ако се мјесна надлежност не може одредити по одредбама тач. 1 до 4 овог става, одређује се према мјесту у коме је настао повод за вођење поступка.

(2) У управним стварима које се односе на брод или ваздухоплов или у којима је повод за вођење поступка настао на броду или ваздухоплову, мјесна надлежност се одређује према матичној луци брода, односно матичном пристаништу ваздухоплова.

Члан 21

(1) Ако су према одредбама члана 20 овог закона истовремено мјесно надлежна два или више органа, надлежан ће бити орган који је први покренуо поступак. Мјесно надлежни органи могу се споразумјети који ће од њих водити поступак.

(2) Сваки мјесно надлежни орган извршиће на свом подручју оне радње поступка које не трпе одлагања.

Члан 22

Орган који је покренуо поступак као мјесно надлежан задржава надлежност и када у току поступка наступе околности према којима би био мјесно надлежан други орган. Орган који је покренуо поступак може уступити предмет органу који је према новим околностима постао мјесно надлежан ако се тиме знатно олакшава поступак, нарочито за странку.

Члан 23

(1) Орган пази по службеној дужности, у току цијелог поступка, на своју стварну и мјесну надлежност.

(2) Ако орган нађе да није надлежан за рад по одређеној управној ствари, поступиће на начин прописан у члану 55 ст. 3 и 4 овог закона.

(3) Ако је надлежни орган извршио неку радњу поступка, надлежни орган коме је управна ствар уступљена цијениће да ли ће радњу поновити.

2. Странке са дипломатским имунитетом

Члан 24

(1) У погледу надлежности органа у стварима у којима је странка странац који ужива дипломатски имунитет, страна држава или међународна организација важе правила међународног права.

(2) У случају сумње о постојању и обиму дипломатског имунитета, објашњење даје министарство надлежно за иностране послове.

(3) Службене радње које се тичу лица која уживају дипломатски имунитет врше се преко министарства надлежног за иностране послове.

3. Просторно ограничење надлежности

Члан 25

(1) Орган извршава службене радње у границама свог подручја.

(2) Ако постоји опасност због одлагања, а службену радњу би требало извршити ван граница подручја органа, орган може извршити радњу и ван граница свог подручја. Он је дужан да о томе одмах обавијести орган на чијем је подручју ту радњу извршио.

(3) Службене радње у зградама или другим објектима које користи Војска Србије и Црне Горе врше се по претходној пријави надлежном војном старешини.

(4) Службене радње које се обављају на екстериторијалном подручју врше се преко министарства надлежног за иностране послове.

4. Сукоб надлежности

Члан 26

(1) Сукоб надлежности између управних и судских органа, сукоб надлежности између ових органа и органа локалне самоуправе и сукоб надлежности између јединица локалне самоуправе рјешава Уставни суд Републике Црне Горе.

(2) Влада Републике Црне Горе (у даљем тексту: Влада) рјешава сукоб надлежности између министарстава, органа управе, министарстава и органа управе, те министарстава и органа управе и органа који врше послове државне управе.

Члан 27

(1) Када се два органа изјасне као надлежни или као ненадлежни за рјешавање у истој управној ствари, предлог за рјешавање сукоба надлежности подноси орган који је последњи одлучивао о својој надлежности, а може га поднијети и странка.

(2) Орган који рјешава сукоб надлежности истовремено ће поништити рјешење које је у управној ствари донио ненадлежни орган, односно поништиће закључак којим се надлежни орган изјаснио као ненадлежан и доставиће списе предмета надлежном органу.

(3) Против рјешења којим се одлучује о сукобу надлежности странка не може изјавити посебну жалбу нити водити управни спор.

(4) Одредба члана 21 став 2 овог закона сходно се примењује у случају сукоба надлежности.

5. Правна помоћ

Члан 28

(1) За извршење појединих радњи у поступку које треба предузети ван подручја надлежног органа, тај орган ће замолити надлежни орган на чијем подручју треба предузети радњу.

(2) Уколико указивање правне помоћи између државних органа и органа локалне самоуправе изискује посебне трошкове, правна помоћ ће се указати уколико орган који тражи ту помоћ обезбиједи потребна средства.

(3) Орган надлежан за рјешавање у управној ствари може, ради лакшег и бржег обављања радње или избјегавања непотребних трошкова, вршење поједине радње у поступку повјерити другом органу овлашћеном за предузимање такве радње.

Члан 29

(1) Органи су дужни да једни другима указују правну помоћ у управном поступку. Та помоћ се тражи службеном замолницом.

(2) Замољени орган из става 1 овог члана дужан је да поступи по замолници без одлагања, а најкасније у року од 15 дана од дана пријема службене замолнице.

(3) Правна помоћ за извршење појединих радњи у поступку може се тражити од суда, у складу са посебним прописима. Изузетно, орган надлежан за рјешавања у управним стварима може тражити од суда да му достави списе који су потребни за вођење управног поступка. Суд је дужан да поступи по том захтјеву, ако се тиме не омета судски поступак. Суд може одредити рок у коме му се списи морају вратити.

(4) За правну помоћ у односу са иностраним органима важе одредбе међународних уговора, а ако тих уговора нема, примјењује се начело узајамности. У случају сумње у постојање узајамности, објашњење даје министарство надлежно за иностране послове.

(5) Органи указују правну помоћ иностраним органима на начин утврђен законом. Орган ће ускратити правну помоћ, ако се тражи обављање радње која је противна јавном поретку. Радња која је предмет молбе иностраног органа може се извршити и на начин који захтијева инострани орган, ако такав поступак није противан јавном поретку.

(69 Ако међународним уговорима није предвиђена могућност непосредног општења са иностраним органима, органи опште са иностраним органима преко министарства надлежног за иностране послове.

6. Изузеће

Члан 30

Службено лице које рјешава у управним стварима или обавља поједине радње у поступку изузеће се, ако је:

1) у предмету у коме се води поступак странка, саовлашћеник, односно саобвезник, свједок, вјештак, пуномоћник или законски заступник странке;

2) са странком, заступником или пуномоћником странке сродник по крви у правој линији, а у побочној линији до четвртог степена закључно, брачни или ванбрачни друг или сродник по тазбини до другог степена закључно, чак и онда када је брачна, односно ванбрачна заједница престала;

3) са странком, заступником или пуномоћником странке у односу стараоца, усвојиоца, усвојеника или храниоца;

4) у првостепеном поступку учествовало у вођењу поступка или у доношењу рјешења.

Члан 31

Службено лице које треба да рјешава у одређеној управној ствари или које треба да обави одређену радњу у поступку, чим сазна да постоји неки од разлога за изузеће из члана 30 овог закона, дужно је да прекине сваки даљи рад на предмету и да о томе обавијести орган надлежан за рјешавање о изузећу. Ако службено лице сматра да постоје друге околности које оправдавају његово изузеће, обавијестиће о томе исти орган, не прекидајући рад.

Члан 32

(1) Странка може захтијевати изузеће службеног лица кад постоје разлози наведени у члану 30 овог закона, као и када постоје друге околности које доводе у сумњу његову непристрасност. У свом захтјеву странка мора навести околности због којих сматра да постоји неки од разлога за изузеће.

(2) Службено лице за које је странка захтијевала изузеће из било ког разлога наведеног у члану 30 овог закона не може, све до доношења закључка о том захтјеву, вршити никакве радње у поступку, осим оних које не трпе одлагање.

Члан 33

(1) О изузећу службеног лица одлучује министар, односно старјешина органа, установе и другог правног лица.

(2) О изузећу министра, односно старјешине органа управе одлучује Влада.

(3) О изузећу старјешине органа локалне самоуправе одлучује предсједник општине.

(4) О изузећу старјешине установе и другог правног лица које врши јавна овлашћења одлучује орган који врши надзор над њиховим радом.

(5) О изузећу се одлучује закључком.

Члан 34

(1) У закључку о изузећу одредиће се службено лице које ће рјешавати у управној ствари, односно обављати поједине радње у поступку у предмету у коме је изузеће одређено.

(2) Против закључка којим се одређује изузеће није допуштена посебна жалба.

Члан 35

(1) Одредбе овог закона о изузећу сходно се примјењују и на чланове колегијалних органа.

(2) Закључак о изузећу члана колегијалног органа доноси тај орган.

Члан 36

(1) Одредбе овог закона о изузећу сходно се примјењују и на записничара.

(2) Закључак о изузећу записничара доноси службено лице које води поступак.

Глава III
СТРАНКА И ЊЕНО ЗАСТУПАЊЕ

1. Странка

Члан 37

Странка је лице по чијем је захтјеву покренут поступак или против кога се води поступак или које, ради заштите својих права или правних интереса, има право да учествује у поступку.

Члан 38

(1) Странка у поступку може бити свако физичко и правно лице.

(2) Државни орган, организација, насеље, група лица и др. који немају својство правног лица могу бити странке, ако могу бити носиоци права и обавеза или правних интереса о којима се рјешава у поступку.

Члан 39

(1) Право да учествује у поступку има свако лице које искаже правни интерес. Сматра се да је правни интерес исказан, ако лице тврди да се укључује у поступак због заштите својих права или правног интереса (заинтересовано лице).

(2) Правни интерес је непосредан, на закону или другом пропису заснован лични интерес.

(3) Лице из става 1 овог члана има у поступку иста права и обавезе као и странке, ако законом није друкчије одређено.

(4) Лице које тражи да учествује у поступку дужно је да у поднеску прецизно наведе шта је његов правни интерес.

Члан 40

(1) Државни тужилац и други државни органи, када су законом овлашћени да у поступку заступају јавни интерес, имају, у границама тих овлашћења, права и дужности странке.

(2) Органи из става 1 овог члана не могу у поступку имати шира овлашћења него што их имају странке, осим ако су им таква овлашћења дата законом.

2. Процесна способност и законски заступник

Члан 41

(1) Странка која је потпуно пословно способна може сама вршити радње у поступку (процесна способност).

(2) За процесно неспособну странку радње у поступку врши њен законски заступник. Законски заступник се одређује на основу закона или актом надлежног државног органа.

(3) Правно лице врши радње у поступку преко законског заступника, односно овлашћеног представника који се одређује на основу општег акта тог правног лица, ако није одређен актом надлежног државног органа.

(49 Државни орган врши радње у поступку преко прописом овлашћеног представника, организација која нема својство правног лица - преко лица које се одређује према општем акту организације, а насеље, група лица и др. који немају својство правног лица - преко лица које они овласте, ако посебним прописом није друкчије одређено.

(5) Када орган који води поступак утврди да законски заступник лица под старатељством не показује потребну пажњу у заступању обавијестиће о томе орган старатељства.

Члан 42

(1) У току цијелог поступка орган ће, по службеној дужности, пазити да ли лице које се појављује као странка може бити странка у поступку и да ли странку заступа њен законски заступник, односно овлашћени представник.

(2) Ако у току поступка наступи смрт странке, односно престанак правног лица, поступак се може обуставити или наставити, зависно од природе управне ствари која је предмет поступка. Ако према природи ствари поступак не може да се настави, орган ће обуставити поступак закључком против кога је допуштена посебна жалба.

3. Привремени заступник

Члан 43

(1) Ако процесно неспособна странка нема законског заступника или ако неку радњу треба предузети против лица чије је пребивалиште, односно боравиште непознато, а које нема пуномоћника, орган који води поступак поставиће таквој странци привременог заступника, ако то тражи хитност предмета, а поступак се мора спровести. Тај орган ће одмах извијестити о томе орган старатељства, а ако је привремени заступник постављен лицу чије је пребивалиште, односно боравиште непознато, објавиће свој закључак на огласној табли органа, односно у службеном гласилу.

(2) Ако правно лице, организација, насеље, група лица и др. који немају својство правног лица немају законског заступника, односно овлашћеног представника ни пуномоћника, орган који води поступак, под условима из става 1 овог члана, поставиће тој странци привременог заступника и о томе ће се она одмах обавијестити. Правном лицу се привремени заступник поставља, по правилу, из реда службених лица тог правног лица.

(3) На начин предвиђен у ст. 1 и 2 овог члана поставиће се привремени заступник и када треба извршити радњу која се не може одложити, а странку, односно њеног законског заступника, овлашћеног представника или пуномоћника није могуће благовремено позвати. О томе ће се странка, законски заступник, овлашћени представник или пуномоћник одмах обавијестити.

(4) Лице које се поставља за привременог заступника дужно је да се прими заступања, а заступање може одбити само из разлога који су предвиђени посебним прописима. Привремени заступник учествује само у поступку за који је изричито постављен и то док се не појави законски заступник или овлашћени представник, односно сама странка или њен пуномоћник.

4. Заједнички представник, односно заједнички пуномоћник

Члан 44

(1) Двије странке или више странака могу, ако посебним прописом није друкчије одређено, у истом предмету иступати заједнички. У том случају дужне су да назначе ко ће од њих иступати као њихов заједнички представник, или поставити заједничког пуномоћника.

(2) Орган који води поступак може, ако то не забрањује посебан пропис, одредити закључком странкама које у поступку учествују са истовјетним захтјевима да у одређеном року одреде ко ће их од њих представљати или да поставе заједничког пуномоћника. Ако странке по таквом закључку не поступе, законског заступника, овлашћеног представника или заједничког пуномоћника може одредити сам орган који води поступак, у ком случају заједнички представник, односно заједнички пуномоћник задржава то својство све док странке не поставе другог. Против таквог закључка странке имају право на посебну жалбу, која не одлаже извршење закључка.

(3) У случају одређивања заједничког представника, односно заједничког пуномоћника, свака странка задржава право да иступа као странка у поступку, да даје изјаве, као и да самостално изјављује жалбу и користи друга правна средства.

5. Пуномоћник

Члан 45

(1) Странка, односно њен законски заступник може одредити пуномоћника који ће заступати странку у поступку, осим у радњама у којима је потребно да сама странка даје изјаве.

(2) Радње у поступку које пуномоћник предузима у границама пуномоћја имају исто правно дејство као да их је предузела сама странка, односно њен законски заступник.

(3) Поред пуномоћника, сама странка може давати изјаве, а оне се могу од ње и непосредно тражити.

(4) Странка која је присутна када њен пуномоћник даје усмену изјаву може непосредно, послије дате изјаве, измијенити или опозвати изјаву свог пуномоћника. Ако у писменим или усменим изјавама које се тичу чињеница постоји несагласност између изјава странке и њеног пуномоћника, орган који води поступак цијениће обје изјаве у смислу члана 9 овог закона.

Члан 46

(1) Пуномоћник може бити свако лице које је потпуно пословно способно, осим лица која се баве надриписарством.

(2) Ако се као пуномоћник појави лице које се бави надриписарством, орган ће таквом лицу ускратити даље заступање и о томе ће одмах обавијестити странку и надлежног државног тужиоца.

(3) Против закључка о ускраћивању заступања може се изјавити посебна жалба, која не одлаже извршење закључка.

Члан 47

(1) Пуномоћје се може дати писано или усмено у записник. Ако се у току поступка не саставља записник, о усменом пуномоћју саставиће се забиљешка у спису предмета.

(2) Странка која није писмена или није у стању да се потпише ставиће на писано пуномоћје отисак кажипрста умјесто потписа. Ако се пуномоћје издаје лицу које није адвокат, мора га овјерити надлежни орган.

(3) Изузетно, службено лице које води поступак или обавља поједине радње у поступку може допустити да у име странке, као њен пуномоћник, изврши одређену радњу без приложеног пуномоћја члан њене породице или домаћинства или лице које је у радном односу с њом, ако нема сумње у постојање и обим пуномоћја. Ако такво лице постави захтјев за покретање поступка или у току поступка даје изјаву супротну ранијој изјави странке, од њега ће се затражити да у одређеном року накнадно поднесе пуномоћје.

Члан 48

(1) Пуномоћје се може дати у облику приватне исправе.

(2) Ако је пуномоћје дато у облику приватне исправе, па се посумња у његову истинитост, може се наредити да се поднесе овјерено пуномоћје.

(3) Правилност пуномоћја испитује се по службеној дужности, а недостаци писаног пуномоћја отклањају се сходно одредби члана 57 овог закона, при чему службено лице које води поступак може допустити пуномоћнику с неуредним пуномоћјем да изврши хитне радње у поступку.

Члан 49

(1) За обим пуномоћја мјеродавна је садржина пуномоћја. Пуномоћје се може дати за читав поступак или само за поједине радње, а може се и временски ограничити.

(2) Пуномоћје не престаје смрћу странке, губитком њене процесне способности или промјеном њеног законског заступника, али правни сљедбеник странке, односно њен нови законски заступник може опозвати раније пуномоћје.

(3) На питања у вези с пуномоћјем која нијесу уређена овим законом сходно се примјењују одредбе закона којима је уређен парнични поступак.

Члан 50

(1) Ако је пуномоћник адвокат, а пуномоћје је дато за цијели поступак, он може обављати све радње у поступку, осим улагања ванредних правних средстава, за шта је потребно посебно пуномоћје.

(2) Ако адвокат заступа странку која је у току поступка преминула, а у поступак се укључују њени правни насљедници, адвокат мора добити потврду пуномоћја свих правних насљедника.

(3) Ако странку у поступку заступа лице које није адвокат, а дато је опште пуномоћје, такав пуномоћник може обављати све процесне радње, али не може одустати од захтјева, склопити поравнање, пренијети дато пуномоћје на треће лице, као ни улагати ванредна правна средства.

Члан 51

Одредбе овог закона које се односе на странке сходно се примјењују на њихове законске заступнике, овлашћене представнике, пуномоћнике, привремене заступнике, заједничке представнике и заједничке пуномоћнике.

Члан 52

(1) Странци ће се дозволити да у управним стварима за које се тражи стручно познавање питања у вези с предметом поступка доведе стручно лице које ће јој давати обавјештења и савјете (стручни помагач). То лице не заступа странку.

(2) Странка не може довести као стручног помагача лице које није пословно способно или које се бави надриписарством.

Глава IV
КОМУНИКАЦИЈА ОРГАНА И СТРАНАКА

1. Поднесци

Члан 53

(1) Поднесцима се сматрају захтјеви, предлози, пријаве, молбе, жалбе, приговори и друга саопштења којима се странке обраћају органима.

(2) Поднесци се, по правилу, предају непосредно или шаљу поштом писано или у електронском облику или се усмено саопштавају у записник, а могу се, ако није друкчије прописано, изјављивати у телеграфски, односно телефаксом.

(3) Начин и поступак предаје електронског поднеска или поднеска који се предаје електронском поштом, као и начин достављања електронским путем уређује министарство надлежно за послове управе.

Члан 54

Поднесак се предаје у довољном броју примјерака органу надлежном за пријем поднеска, а може се предати сваког радног дана у току радног времена.

Члан 55

(1) Орган који је надлежан за пријем поднеска дужан је да прими поднесак који му се предаје, односно да узме на записник поднесак који му се усмено саопштава.

(2) Службено лице које прими поднесак дужно је, на усмени захтјев подносиоца, да му потврди пријем поднеска. За ту потврду не плаћа се такса.

(3) Ако орган није надлежан за пријем поднеска, службено лице тог органа упозориће на то подносиоца и упутити га органу надлежном за пријем. Ако подносилац и поред тога захтијева да се његов поднесак прими, службено лице је дужно да прими такав поднесак. Ако орган нађе да није надлежан за рад по таквом поднеску, донијеће закључак којим ће одбацити поднесак због ненадлежности.

(4) Кад орган поштом добије поднесак за чији пријем није надлежан, а несумњиво је који је орган надлежан за пријем, послаће поднесак, без одлагања, надлежном органу, односно суду и о томе ће обавијестити странку. Ако орган који је добио поднесак не може да утврди који је орган надлежан за рад по поднеску, донијеће, без одлагања, закључак којим ће одбацити поднесак због ненадлежности и закључак одмах доставити странци.

(5) Против закључка донешеног по одредбама ст. 3 и 4 овог члана допуштена је посебна жалба.

(6) Ако орган поштом добије тужбу за покретање управног спора, доставиће је, без одлагања, надлежном суду, о чему ће обавијестити подносиоца тужбе.

Члан 56

(1) Поднесак мора бити разумљив и да би се по њему могло поступити треба да садржи нарочито: означење органа коме се упућује; предмет на који се односи; захтјев, односно предлог; ко је заступник, пуномоћник или представник, ако га има, као и име и презиме и пребивалиште, односно боравиште и адресу или фирму и сједиште подносиоца, односно заступника, пуномоћника или представника.

(2) Подносилац је дужан да својеручно потпише поднесак. Изузетно, поднесак може, умјесто подносиоца, потписати његов брачни друг, један од његових родитеља, син или кћи или адвокат који је по овлашћењу странке саставио поднесак. Лице које је потписало поднесак дужно је да на поднеску потпише своје име и стави своју адресу.

(3) Сматра се да је електронски поднесак уредан, ако је потписан електронским потписом са квалификованом потврдом.

(4) Поднесак који се доставља електронским путем или телеграфски не мора да испуњава све услове из става 1 овог члана, ако није друкчије одређено.

(5) Ако је подносилац неписмен или није у стању да се потпише, потписаће га писмено лице које ће потписати и своје име и навести своју адресу.

Члан 57

(1) Ако поднесак садржи неки формални недостатак који спрјечава поступање по поднеску или ако је неразумљив или непотпун, орган који је примио такав поднесак, најкасније у року од осам дана од дана пријема поднеска, тражиће од подносиоца да се недостаци отклоне и одредиће подносиоцу рок у коме је дужан да то учини. То се може саопштити подносиоцу телефоном или усмено, ако се подносилац затекне код органа који саопштава да поднесак садржи недостатке. О учињеном саопштењу орган ће ставити забиљешку на спису.

(2) Ако подносилац отклони недостатке у одређеном року, сматраће се да је поднесак био од почетка уредан. Ако подносилац не отклони недостатке у одређеном року, па се усљед тога не може поступати по поднеску, орган ће закључком одбацити такав поднесак. На ову посљедицу подносилац ће се нарочито упозорити у позиву за исправку поднеска. Против тог закључка дозвољена је посебна жалба.

(3) Када је поднесак послат телеграфски, односно телефаксом или у електронском облику, па се посумња да је поднесак поднијело лице чије је име означено на телеграфском поднеску, односно телефаксом, односно електронском поднеску, орган ће покренути поступак за утврђивање тих чињеница, па ако се оне не утврде, односно ако се недостаци не отклоне, поступиће на начин прописан у ставу 2 овог члана. О овоме се саставља службена забиљешка. Против закључка органа којим се поднесак одбацује може се изјавити посебна жалба.

Члан 58

Ако поднесак садржи више захтјева који се морају рјешавати одвојено, орган који прими поднесак узеће у рјешавање захтјеве за чије је рјешавање надлежан, а са осталим захтјевима поступиће у смислу члана 55 став 4 овог закона.

2. Позивање

Члан 59

(1) Орган који води поступак овлашћен је да позове лице чије је присуство у поступку потребно, а које борави на његовом подручју. По правилу, позивање се не може вршити ради достављања писаних отправака рјешења, односно закључака или ради саопштења која се могу извршити поштом или на други начин погоднији за лице коме саопштење треба доставити.

(2) На усмену расправу може бити позвано лице које борави ван подручја органа који води поступак, ако се тиме поступак убрзава или олакшава, а долазак не проузрокује веће трошкове или већу дангубу за позваног.

(3) Позивање се врши писаним позивом, ако посебним прописима није предвиђен други начин.

Члан 60

(1) У писаном позиву означиће се: назив органа који је издао позив; име и презиме и адреса лица које се позива; мјесто, дан, а када је то могуће и час доласка позваног; предмет због кога се позива и у ком својству (као странка, свједок, вјештак итд.) и која помоћна средства и доказе позвани треба да прибави, односно поднесе. У позиву се мора навести да ли је позвано лице дужно да дође лично или може послати пуномоћника који ће га заступати и упозориће се да је, у случају спријечености да се одазове позиву, дужно да извијести орган који је издао позив. Позвани ће се исто тако упозорити на посљедице ако се не одазове позиву или не извијести да је спријечен да дође.

(2) У позиву на усмену расправу странка се може позвати да поднесе писане и друге доказе, а може се обавијестити да може повести свједоке на које намјерава да се позове.

(3) Када то допушта природа ствари, може се оставити на вољу позваном лицу да, умјесто личног доласка, преда до одређеног дана потребну писану изјаву.

Члан 61

(1) Приликом позивања орган ће водити рачуна о томе да лице чије је присуство потребно позове да дође у вријеме које ће најмање ометати позваног у вршењу његовог редовног посла.

(2) Нико не може бити позван да дође у току ноћи, осим ако се ради о хитним и неодложним мјерама.

Члан 62

(1) Позвано лице дужно је да се одазове позиву.

(2) Ако је позвано лице, због болести или другог оправданог разлога, спријечено да дође дужно је, одмах по пријему позива, да о томе извијести орган који је издао позив, а ако је разлог спријечености настао касније - одмах по сазнању тог разлога.

(3) Ако се лице коме је позив лично достављен не одазове позиву, а изостанак не оправда може бити приведено и кажњено новчаном казном од 50 €. Те мјере ће се примијенити само ако је у позиву било означено да ће се примијенити. Ако су усљед неоправданог изостанка позваног лица настали трошкови у поступку, може се одредити да те трошкове сноси лице које је изостало. Закључак о привођењу, о изрицању казне, односно о плаћању трошкова доноси службено лице које води поступак, у сагласности са службеним лицем овлашћеним за рјешавање управне ствари, а код замољеног органа - у сагласности са старјешином тог органа, односно са службеним лицем овлашћеним за рјешавање у сличним управним стварима. Против тог закључка допуштена је посебна жалба.

(4) Ако се позиву није одазвао припадник војске или полиције, орган ће се обратити надлежној команди, односно надлежном органу са захтјевом да се он доведе, а може га и казнити по ставу 3 овог члана, односно одредити да сноси трошкове које је својим недоласком проузроковао.

3. Записник

Члан 63

(1) О усменој расправи или другој важнијој радњи у поступку, као и о важнијим усменим изјавама странака или трећих лица у поступку саставља се записник.

(2) О мање важним радњама и изјавама странака и трећих лица које немају битног утицаја на рјешавање у управној ствари, о управљању током поступка, о саопштењима, службеним опажањима, усменим упутствима и налазима, као и околностима које се тичу само унутрашњег рада органа код кога се води поступак неће се, по правилу, састављати записник, већ ће се у самом спису ставити забиљешка коју потврђује службено лице које је забиљешку ставило, уз ознаку датума. Не мора се састављати записник ни о усменим захтјевима странке о којима се одлучује по скраћеном поступку, а којим захтјевима се удовољава, већ се такви захтјеви могу само евидентирати на прописан начин.

Члан 64

(1) У записник се уноси: назив органа који врши радњу; мјесто у коме се врши радња; дан и час кад се врши радња; предмет у коме се она врши и имена службених лица, присутних странака и њихових заступника, пуномоћника или представника.

(2) Записник треба да садржи, тачно и кратко, ток и садржај извршених радњи у поступку, као и датих изјава. При томе, записник треба да се ограничи на оно што се тиче саме управне ствари која је предмет поступка. У записнику се наводе све исправе које су у било коју сврху употријебљене на усменој расправи. Према потреби, те исправе се прилажу записнику.

(3) Изјаве странака, свједока, вјештака и других лица која учествују у поступку, а које су од значаја за рјешавање у управној ствари, уписују се у записник што тачније а, по потреби, и њиховим ријечима. У записник се уписују и сви закључци који се у току извршења радње донесу.

(4) Ако се саслушање врши преко тумача, означиће се на ком је језику саслушани говорио и ко је био тумач.

(5) Записник се води у току вршења службене радње. Ако се радња не може истог дана завршити, унијеће се сваког дана посебно у исти записник оно што је тог дана урађено и то ће се прописно потписати.

(6) Ако се радња о којој се води записник није могла извршити без прекида, у записнику ће се означити да је било прекида.

(7) Ако су у току радње израђени или прибављени планови, скице, цртежи, фотографије и сл. овјериће се и прикључити записнику.

(8) Записник се у одређеним стварима може водити у виду књиге или других средстава евиденције.

(9) Записник који се води у облику књиге доставља се странци да, најкасније у року од три дана од дана достављања, да примедбе на записник. Ако у одређеном року странка не да примједбе на записник, сматра се да нема примједби.

(10) Записник се може диктирати у електронски носилац звука, а у року од три дана мора се направити писани облик записника и доставити странкама да, најкасније у року од три дана од дана достављања, дају примједбе на записник. Ако у одређеном року странке не дају примједбе на записник, сматра се да немају примједби.

Члан 65

(1) Записник мора бити вођен уредно и у њему се не смије ништа брисати. Мјеста која су прецртана до закључења записника морају остати читљива и овјерена потписом службеног лица које руководи радњом поступка.

(2) У већ потписаном записнику не смије се ништа додавати ни мијењати. Допуна у закљученом записнику уноси се у додатак записнику.

Члан 66

(1) Прије закључења записника ће се прочитати саслушаним лицима и осталим лицима која учествују у поступку. Та лица имају право да и сама прегледају записник и да ставе своје примједбе. На крају записника ће се навести да је записник прочитан и да нијесу стављене никакве примједбе или, ако јесу, укратко ће се уписати садржај примједби. Затим ће записник потписати лице које је учествовало у радњи, а на крају ће га овјерити службено лице које је руководило радњом, као и записничар, ако га је било.

(2) Ако записник садржи саслушање више лица, свако ће се од њих потписати испод оног дијела записника у коме је уписана његова изјава.

(3) Ако су вршена суочења, дио записника о томе потписаће лица која су суочена.

(4) Ако се записник састоји од више листова, они ће се означити редним бројевима. Сваки лист ће на крају овјерити својим потписом службено лице које руководи радњом поступка и лице чија је изјава уписана на крају листа.

(5) Допуне већ закљученог записника поново ће се потписати и овјерити.

(6) Ако лице које треба да потпише записник није писмено или не може да пише, потписаће га писмено лице. То не може бити службено лице које руководи радњом поступка нити записничар.

(7) Ако неко лице неће да потпише записник или се удаљи прије закључења записника, то ће се уписати у записник и навести разлог због кога је потпис ускраћен.

Члан 67

(1) Записник састављен сагласно члану 64 овог закона има значај јавне исправе. Записник је доказ о току и садржини радње поступка и датих изјава, осим оних дјелова записника на које је саслушано лице ставило примједбу да нијесу правилно састављени.

(2) Дозвољено је доказивати нетачност записника.

Члан 68

(1) Када у поступку рјешава колегијални орган, о вијећању и гласању саставља се посебан записник. Када је у поступку по жалби једногласно одлучено не мора се састављати записник о вијећању и гласању, већ се о томе може ставити само забиљешка на спису.

(2) У записник о вијећању и гласању уписују се, поред података о личном саставу колегијалног органа, означење предмета о коме се ради и кратак садржај онога што је ријешено, као и издвојена мишљења, ако их је било. Тај записник потписује лице које предсједава и записничар.

4. Разгледање списа и обавјештавање о току поступка

Члан 69

(1) Странке имају право да разгледају списе предмета и да о свом трошку препишу, односно фотокопирају потребне списе. Разгледање и преписивање, односно фотокопирање списа врше се под надзором овлашћеног службеног лица.

(2) Право да разгледа списе и да о свом трошку препише, односно фотокопира поједине списе има и свако лице, ако за то учини вјероватним свој правни интерес.

(3) Захтјев за разгледање и преписивање, односно фотокопирање списа може се ставити и усмено. Орган може тражити од лица из става 2 овог члана да писано или усмено на записник образложи постојање свог правног интереса. О захтјеву орган је дужан одлучити у року од три дана од дана подношења захтјева.

(4) Не могу се разгледати ни преписивати, односно фотокопирати: записник о вијећању и гласању; службени реферати и нацрти рјешења, као ни списи који се воде као повјерљиви, ако би се тиме могла осујетити сврха поступка или ако се то противи јавном интересу или оправданом интересу једне од странака или трећег лица.

(5) Странка и свако треће лице које учини вјероватним свој правни интерес у предмету, као и заинтересовани државни органи имају право да се обавјештавају о току поступка.

(6) Против закључка о одбијању захтјева из ст. 1 до 5 овог члана допуштена је посебна жалба и када закључак није издат писано. Жалба се може изјавити одмах по саопштењу, а најкасније у року од 24 часа од извршеног саопштења. О жалби се мора одлучити у року од 48 часова од часа изјављивања жалбе.

Глава V
ДОСТАВЉАЊЕ

1. Начин достављања

Члан 70

(1) Достављање писмена (позива, рјешења, закључака и других службених списа) врши се, по правилу, тако што се писмено предаје лицу коме је намијењено.

(2) Достављање се врши поштом, телефаксом, односно електронским путем или га врши орган преко службеног лица или преко лица које је регистровано за обављање достављања физичким или електронским путем. Лице коме писмено треба да се достави може бити позвано ради пријема само изузетно, када то захтијева природа или значај писмена које треба уручити.

(3) Начин достављања одређује орган чије се писмено доставља.

Члан 71

(1) Достављање се врши радним даном од 7 до 20 часова.

(2) Орган чије писмено треба доставити може, из нарочито важних разлога, одредити да се достављање изврши и у недјељу или на дан државног празника, а ноћу ако је то неодложно.

(3) Достављање поштом може се вршити и у недјељу и на дан државног празника.

Члан 72

(1) Достављање се врши, по правилу, у стану, у пословној просторији или на радном мјесту на коме је запослено лице коме достављање треба извршити, а адвокату - у његовој адвокатској канцеларији.

(2) Достављање се може извршити и ван просторија наведених у ставу 1 овог члана, ако лице коме се достављање врши пристане да прими писмено које се доставља, а ако тих просторија нема, том лицу може се извршити достављање ма гдје се оно затекне.

2. Посредно достављање

Члан 73

(1) Када се лице коме достављање треба извршити не затекне у свом стану, достављање се врши предајом писмена неком од одраслих чланова његовог домаћинства.

(2) Ако се достављање врши на радном мјесту лица коме писмено треба доставити, а то лице се ту не затекне, достављање се може извршити лицу које је на истом мјесту запослено, ако оно пристане да прими писмено. Достављање адвокату може се извршити и предајом писмена лицу запосленом у адвокатској канцеларији.

(3) Достављање по ст. 1 и 2 овог члана не може се извршити лицу које, у истом поступку, учествује са супротним интересом.

Члан 74

(1) Ако се утврди да је лице коме достављање треба извршити одсутно и да му лица наведена у члану 73 овог закона не могу писмено на вријеме предати, вратиће се писмено органу који га је издао, уз назначење гдје се одсутни налази.

(2) Ако се пребивалиште, односно боравиште лица коме достављање треба извршити не може утврдити, орган који је издао писмено поставиће том лицу привременог заступника у смислу члана 43 овог закона и њему ће предати писмено.

Члан 75

(1) Ако се достављање не може извршити ни на начин прописан у члану 73 овог закона, а није утврђено да је лице коме достављање треба извршити одсутно, достављач ће предати писмено надлежном органу на чијем се подручју налази пребивалиште, односно боравиште лица коме се достављање врши или пошти у његовом пребивалишту, ако се достављање врши поштом. На вратима стана, пословне просторије или радног мјеста лица коме достављање треба извршити достављач ће прибити писмено саопштење о томе гдје се писмено налази и тиме се сматра да је достављање извршено. На саопштењу и на самом писмену које је требало доставити достављач ће означити разлог таквог достављања, као и дан када је саопштење прибио на врата и ставиће свој потпис.

(2) О достављању извршеном на начин прописан у ставу 1 овог члана обавијестиће се орган који је наредио достављање.

3. Обавезно лично достављање

Члан 76

(1) Достављање се мора извршити лично лицу коме је писмено намијењено када се ради о рјешењу, закључку или другом писмену од чијег достављања почиње трећи рок који се не може продужавати, када је такво достављање одређено другим прописом или када то нарочито одреди орган који је наредио достављање. Сматра се да је извршено лично достављање адвокату и предајом писмена лицу запосленом у адвокатској канцеларији.

(2) Када се лице коме достављање треба лично извршити не затекне у стану, пословној просторији, на радном мјесту или се у адвокатској канцеларији не затекне ни лице које је у њој запослено, а нема података да је та особа одсутна, достављач ће писмено вратити пошти, односно органу који га шаље, уколико се писмено не доставља путем поште, а лицу коме се писмено доставља ће у поштанском сандучету или на вратима стана, пословног простора или радионице или на другом примјереном мјесту оставити писано саопштење гдје се писано налази и да га мора преузети у року од 15 дана.

(3) Достављач је дужан да саопштење из става 2 овог члана потпише и да на писмену које врати пошти, односно органу означи гдје је оставио саопштење.

(4) Сматра се да је достављање извршено на дан када лице коме је писмено намијењено преузме писмено. Ако лице у року од 15 дана од дана остављања саопштења не преузме писмено, сматра се да је достављање извршено истеком петнаестог дана од дана остављања саопштења.

(5) Ако се установи да је лице из става 2 овог закона одсутно, достављач ће писмено вратити органу који га је издао и који ће достављање одредити поново, када сазна да се лице коме је писмено намијењено вратило, а најкасније у року од 30 дана. Након истека овог рока писмено се доставља пуномоћнику за примање писмена.

(6) Свако ко је одсутан више од 30 дана дужан је да орган који води поступак обавијести о имену, презимену и адреси пуномоћника за примање писмена (члан 79).

(7) Ако пуномоћник из става 6 овог члана није одређен, достављање ће се поново извршити на начин из ст. 2 и 4 овог члана.

(8) Лице коме се достављање врши на начин из овог члана може доказивати одсутност дужу од 30 дана, ако наведе оправдане разлоге због којих није могло преузети списе или одредити пуномоћника за примање писмена. Ако докаже оправдану одсутност, лице има право да тражи повраћај у пређашње стање.

Члан 77

(1) Достављање електронским путем обавља се употребом информационог система државног органа односно правног или физичког лица које обавља достављање писмена електронским путем као своју дјелатност, ако за то добије дозволу од министарства надлежног за послове управе.

(2) Преко информационог система из става 1 овог члана шаље се лицу коме је писмено намијењено електронско саопштење у коме се наводи да се у информационом систему налази писмено и одређује рок од 15 дана у коме се то писмено мора подићи.

(3) Лице коме је писмено намијењено може да из информационог система из става 1 овог члана преузме писмено са квалификованом потврдом којом доказује свој електронски потпис и тим потписом потписује електронску доставницу.

(4) Сматра се да је достављање из става 2 овог члана извршено на дан када лице коме је писмено намијењено из информационог система преузме писмено. Ако лице у року од 15 дана од дана остављања електронског саопштења не преузме писмено, сматра се да је достављање извршено истеком петнаестог дана од дана остављања саопштења. Истеком петнаестог дана информациони систем брише писмено, а лицу коме је намијењено доставља електронско саопштење у коме се наводи да је писмено избрисано из информационог система и да се може подићи код органа који је то писмено издао.

(5) Информациони систем за достављање и обавјештавање о извршеном достављању електронском доставницом обавјештава орган који је издао писмено.

4. Посебни случајеви достављања

1) Достављање законском заступнику и пуномоћнику
Члан 78

(1) Достављање законском заступнику или пуномоћнику, ако их странка има, врши се на начин прописан у чл. 70 до 76 овог закона.

(2) Ако више странака има заједничког законског заступника или пуномоћника у истом предмету, достављање се за све њих врши том законском заступнику, односно пуномоћнику. Ако странка има више пуномоћника, довољно је да се достављање изврши само једном од њих.

2) Достављање пуномоћнику за примање писмена
Члан 79

(1) Странка може овластити одређено лице коме треба вршити сва достављања за њу. Када странка обавјести о том овлашћењу орган који води поступак, тај орган ће вршити сва достављања том пуномоћнику (пуномоћник за примање писмена).

(2) Пуномоћник за примање писмена дужан је да сваки акт, без одлагања, пошаље странци.

(3) Ако би непосредно достављање странци, законском заступнику или пуномоћнику знатно одуговлачило поступак, службено лице које води поступак може наложити странци да по одређеном предмету и у одређеном року постави у сједишту органа пуномоћника за примање писмена. Ако странка не поступи по овом налогу, орган може поступити сходно члану 43 овог закона.

(4) Када се странка или њен законски заступник налази у иностранству, а нема пуномоћника у Црној Гори, позваће се, приликом достављања првог писмена, да у одређеном року поставе пуномоћника или пуномоћника за примање писмена и упозориће се да ће им се, ако у остављеном року не поставе пуномоћника, поставити по службеној дужности пуномоћник за примање писмена, односно привремени заступник.

(5) Достављањем писмена пуномоћнику за примање писмена сматра се да је достављање извршено странци којој је писмено требало доставити.

Члан 80

(1) Када више странака које у поступку заједнички учествују са истовјетним захтјевима немају заједничког пуномоћника дужне су, приликом прве радње у поступку, да пријаве органу заједничког пуномоћника за примање писмена, по могућности оног који станује у сједишту органа. Док не пријаве заједничког пуномоћника за примање писмена, за таквог пуномоћника сматраће се она странка између њих која је на првом заједничком поднеску прва потписана или означена. Ако се на такав начин не може одредити пуномоћник, службено лице које води поступак може одредити за пуномоћника било коју од тих странака. Ако је број странака велики или су из разних мјеста, странке могу пријавити, а и само службено лице може одредити више таквих пуномоћника и означити коју ће од странака сваки од њих заступати.

(2) Заједнички пуномоћник за примање писмена дужан је, без одлагања, обавијестити све странке о писмену које је за њих примио и омогућити им да прегледају, препишу и овјере писмено које, по правилу, он треба да чува.

(3) У писмену које се доставља пуномоћнику за примање писмена означиће се сва лица за која се достављање врши.

3) Достављање државним органима, установама и другим правним лицима
Члан 81

(1) Достављање државним органима, установама и другим правним лицима врши се предајом писмена службеном лицу, односно лицу одређеном за примање писмена, ако за поједине случајеве није друкчије прописано.

(2) Ако у поступку учествују организација, насеље, група лица и др. који немају својство правног лица (члан 38 став 2), достављање се врши предајом писмена лицу које су они овластили, односно одредили (члан 41 став 4).

(3) Ако достављач у одређеном радном времену не нађе лице овлашћено за примање писмена, предају писмена може извршити било ком лицу запосленом у државном органу, установи и правном лицу из става 1 овог члана које се затекне у њиховим просторијама.

4) Достављање осталим лицима
Члан 82

(1) Лицима у иностранству, као и лицима у земљи која уживају дипломатски имунитет достављање се врши преко министарства надлежног за иностране послове, ако међународним уговором није друкчије одређено.

(2) Држављанима у иностранству достављање извода из матичних књига, увјерења, потврда и других писмена издатих на захтјев странке може се вршити непосредно. Достављање рјешења и закључака врши се преко дипломатских и конзуларних представништава државе у иностранству.

(3) Припадницима војске или полиције и лицима запосленим у сувоземном, речном, поморском и ваздушном саобраћају достављање се може вршити и преко надлежне команде, односно органа, установе и другог правног лица у којима су запослени.

Члан 83

Лицима која су лишена слободе достављање се врши преко управе установе у којој се налазе.

5) Достављање јавним саопштењем
Члан 84

Ако се ради о већем броју лица која органу нијесу позната или која се не могу одредити, достављање ће се извршити јавним саопштењем на огласној табли органа који је писмено издао. Сматра се да је достављање извршено по истеку 15 дана од дана истицања саопштења на огласној табли, ако орган који је писмено издао не одреди дужи рок. Поред објављивања на огласној табли, орган објављује саопштење и у дневној штампи, односно у другим средствима јавног информисања или на други уобичајени начин.

6) Одбијање пријема
Члан 85

(1) Ако лице коме је писмено упућено, односно одрасли члан његовог домаћинства одбије, без законског разлога, да прими писмено или то учини лице запослено у државном органу, установи и правном лицу или адвокатској канцеларији, односно ако то учини лице које су за примање писмена одредили организација, насеље, група лица и др. који немају својство правног лица (члан 38 став 2), достављач ће писмено оставити у стану или просторији у којој је односно лице запослено или ће писмено прибити на врата стана или просторије.

(2) Када је достављање извршено на начин предвиђен у ставу 1 овог члана, достављач ће забиљежити на доставници дан, час и разлог одбијања пријема, као и мјесто гдје је писмено оставио и сматра се да је тиме достављање извршено.

7) Промјена пребивалишта, односно боравишта или сједишта
Члан 86

(1) Када странка или њен законски заступник у току поступка промијене своје пребивалиште, односно боравиште или сједиште дужни су да о томе одмах обавијесте орган који води поступак.

(2) Ако они то не учине, а достављач не може сазнати куда су се одселили, орган ће одредити да се сва даља достављања у поступку за ту странку врше прибијањем писмена на огласној табли органа који води поступак.

(3) Достављање се сматра извршеним по истеку осам дана од дана прибијања писмена на огласну таблу органа који води поступак.

(4) Када пуномоћник, односно пуномоћник за примање писмена у току поступка промјени своје пребивалиште, односно боравиште, а не обавијести о томе орган који води поступак, достављање ће се извршити као да пуномоћник није ни постављен.

5. Доставница

Члан 87

(1) Потврду о извршеном достављању (доставницу) потписују прималац и достављач. Прималац ће на доставници сам словима назначити дан пријема.

(2) Ако је прималац неписмен или не може да се потпише, достављач ће на доставници назначити његово име и дан предаје и ставиће напомену зашто прималац није ставио свој потпис.

(3) Ако прималац одбије да потпише доставницу, достављач ће то забиљежити на доставници и исписати словима дан предаје писмена и сматра се да је тиме достављање уредно извршено.

(4) Ако је достављање извршено неком од лица наведених у члану 73 овог закона, достављач ће на доставници назначити лице коме је писмено предато и однос тог лица према лицу коме је достављање требало извршити.

(5) Ако је достављање извршено по члану 75 овог закона, на доставници треба назначити дан извршеног саопштења, као и дан предаје писмена надлежном органу на чијем се подручју налази пребивалиште, односно боравиште лица коме се достављање врши или пошти његовог пребивалишта, односно боравишта.

(6) Министарство надлежно за послове управе прописује облик и начин електронског достављања.

6. Грешке у достављању

Члан 88

(1) Ако при достављању буде учињена грешка, сматраће се да је достављање извршено оног дана за који се утврди да је лице коме је писмено намијењено стварно добило то писмено.

(2) Ако је доставница нестала, достављање се може доказивати и другим средствима.

Глава VI
РОКОВИ

Члан 89

(1) За предузимање појединих радњи у поступку могу бити одређени рокови.

(2) Ако рокови нијесу одређени законом или другим прописом, одређује их, с обзиром на околности случаја, службено лице које води поступак.

(3) Рок који је одредило службено лице које води поступак, као и рок одређен прописима за који је предвиђена могућност продужења може се продужити на молбу заинтересованог лица поднесену прије истека рока, ако постоје оправдани разлози за продужење.

Члан 90

(1) Рокови се рачунају на дане, мјесеце и године, а могу се рачунати и на часове.

(2) Када је рок одређен по данима, дан у који је достављање или саопштење извршено, односно у који пада догађај од кога треба рачунати трајање рока не урачунава се у рок, већ се за почетак рока узима први наредни дан. Рок који је одређен по мјесецима, односно по годинама завршава се истеком оног дана, мјесеца, односно године који по свом броју одговара дану када је достављање или саопштење извршено, односно дану у који пада догађај од кога се рачуна трајање рока. Ако нема тог дана у мјесецу, рок се завршава посљедњег дана тог мјесеца.

(3) Завршетак рока може се означити и одређеним календарским даном.

Члан 91

(1) Почетак и ток рокова не спрјечавају недјеље и дани државних празника.

(2) Ако последњи дан рока пада у недјељу или на дан државног празника или у неки други дан када орган пред којим треба предузети радњу не ради, рок истиче истеком првог наредног радног дана.

Члан 92

(1) Поднесак је предат у року, ако је прије него што истекне рок стигао органу коме је требало да буде предат.

(2) Када је поднесак упућен поштом препоручено или телеграфски, односно телефаксом, дан предаје пошти, односно дан пријема телефакса сматра се као дан предаје органу коме је упућен.

(3) Ако је поднесак послат електронским путем, сматра се да је благовремен, ако га је информациони систем за достављање и обавјештавање примио прије истека рока.

(4) За лица која се налазе у војсци дан предаје поднеска војној јединици, односно војној установи или штабу сматра се као дан предаје органу коме је упућен.

(5) За лице лишено слободе дан предаје поднеска управи установе у којој се налази сматра се као дан предаје органу коме је упућен.

(6) Ако је орган одредио дан када ће се расправљати о поднеску који је странка дужна да поднесе, па је позвао странку да поднесак достави до одређеног дана, орган је дужан да узме у разматрање поднесак који је примљен прије почетка расправљања.

Глава VII
ПОВРАЋАЈ У ПРЕЂАШЊЕ СТАЊЕ

Члан 93

(1) Странци која је из оправданих разлога пропустила да у року изврши неку радњу у поступку, па је усљед тог пропуштања изгубила право на вршење те радње дозволиће се, по њеном предлогу, повраћај у пређашње стање.

(2) На предлог странке која је пропустила да у року преда поднесак дозволиће јој се повраћај у пређашње стање и када је она из незнања или очигледном омашком поднесак благовремено предала пошти, односно ненадлежном органу.

(3) Повраћај у пређашње стање дозволиће се и када је странка очигледном омашком прекорачила рок, а поднесак ипак прими надлежни орган најкасније три дана од дана истека рока, ако би странка због задоцњења изгубила неко право.

Члан 94

(1) Странка је дужна да у предлогу за повраћај у пређашње стање изнесе околности због којих је била спријечена да у року изврши пропуштену радњу и да те околности учини бар вјероватним.

(2) Предлог за повраћај у пређашње стање не може се заснивати на околности коју је орган већ раније оцијенио као недовољну за продужење рока или одлагање расправе.

(3) Ако се повраћај у пређашње стање тражи због тога што је пропуштено да се поднесе какав поднесак, предлогу треба приложити и тај поднесак.

Члан 95

(1) Предлог за повраћај у пређашње стање подноси се у року од осам дана од дана када је престао разлог који је проузроковао пропуштање, а ако је странка тек касније сазнала за пропуштање - од дана кад је то сазнала.

(2) Послије истека три мјесеца од дана пропуштања не може се тражити повраћај у пређашње стање.

(3) Ако се пропусти рок за тражење повраћаја у пређашње стање, не може се тражити повраћај у пређашње стање због пропуштања тог рока.

Члан 96

(1) Предлог за повраћај у пређашње стање подноси се органу пред којим је требало извршити пропуштену радњу.

(2) О предлогу за повраћај у пређашње стање одлучује закључком орган код кога је требало извршити пропуштену радњу.

(3) Неблаговремено поднешен предлог за повраћај у пређашње стање одбациће се без даљег поступка.

(4) Ако су чињенице на којима се предлог за повраћај у пређашње стање заснива општепознате, орган може одлучити о том предлогу без изјашњења противне странке.

Члан 97

(1) Против закључка којим се дозвољава повраћај у пређашње стање није допуштена жалба, осим ако је повраћај дозвољен по предлогу који је неблаговремено поднешен или је недопуштен (члан 95 став 3).

(2) Против закључка којим је одбијен предлог за повраћај у пређашње стање допуштена је посебна жалба, осим ако је закључак донио другостепени орган.

(3) Жалба није допуштена против закључка о предлогу за повраћај у пређашње стање који је донио орган надлежан за рјешавање у другом степену о главној ствари.

Члан 98

(1) Предлог за повраћај у пређашње стање не зауставља ток поступка, али орган надлежан за одлучивање о том предлогу може привремено прекинути поступак док закључак о предлогу не постане коначан.

(2) Када је повраћај у пређашње стање дозвољен, поступак се враћа у стање у коме се налазио прије пропуштања, а поништавају се и сва рјешења и закључци које је орган донио у вези са пропуштањем.

Глава VIII
ОДРЖАВАЊЕ РЕДА

Члан 99

(1) Службено лице које руководи радњом поступка дужно је да се стара о одржавању реда у раду органа.

(2) Службено лице је овлашћено да опомиње лица која ометају рад органа и да предузима друге мјере за одржавање реда.

(3) Лица која присуствују некој радњи поступка не смију носити оружје или опасно оруђе. Ако та лица имају код себе оружје или опасно оруђе, дужна су да га предају службеном лицу које води поступак. У противном, неће им се дозволити да присуствују радњама поступка. По завршетку радњи, оружје, односно опасно оруђе вратиће се лицима која су га предала службеном лицу.

Члан 100

(1) Лице које, и поред опомене, омета рад или се непристојно понаша приликом вршења радње поступка може бити удаљено. Лице које учествује у радњи поступка може бити удаљено тек пошто је претходно опоменуто да ће бити удаљено и пошто су му предочене правне посљедице такве мјере. Удаљење због нарушавања реда или због непристојности изриче службено лице које руководи радњом поступка.

(2) Ако, на основу става 1 овог члана, буде удаљена странка која нема пуномоћника или ако буде удаљен пуномоћник, а странка чији је пуномоћник није присутна, службено лице које руководи радњом поступка позваће лице које се удаљава да постави свог пуномоћника. Ако позвано лице то не учини, службено лице може одложити радњу на трошак лица које је одбило да постави свог пуномоћника, а може му и само поставити пуномоћника, ако је то потребно. Такав пуномоћник може заступати странку само у радњи поступка са које је странка удаљена.

Члан 101

(1) Ко у радњи поступка теже наруши ред у раду органа, вријеђа орган или службено лице или се непристојно понаша, може се, поред удаљења, казнити новчаном казном за повреду процесне дисциплине од 50 €.

(2) Казна из става 1 овог члана не искључује кривичну, прекршајну или дисциплинску одговорност.

(3) Казном из става 1 овог члана може бити кажњено и лице које својим поднеском грубо повриједи углед органа или службеног лица које води поступак.

Члан 102

(1) Новчану казну због радњи предвиђених у члану 101 став 1 овог закона изриче службено лице које руководи радњом поступка, а због радњи предвиђених у члану 101 став 3 - орган који води поступак.

(2) Против закључка о казни може се изјавити посебна жалба. Жалба против закључка о казни због нарушавања реда не одлаже извршење казне.

Глава IX
ТРОШКОВИ ПОСТУПКА

1. Трошкови органа и странака

Члан 103

(1) Посебни издаци у готовом новцу органа који води поступак, као што су: путни трошкови службених лица, издаци за свједоке, вјештаке, тумаче, односно преводиоце, увиђај, огласе и слично, а који су настали спровођењем управног поступка, падају, по правилу, на терет онога који је цио поступак проузроковао.

(2) Када лице које учествује у поступку проузрокује, својом кривицом или обијешћу, трошкове појединих радњи у поступку дужно је да сноси те трошкове.

(3) Када је поступак који је покренут по службеној дужности завршен повољно за странку, трошкове поступка сноси орган који је поступак покренуо.

Члан 104

(1) Свака странка сноси, по правилу, сама своје трошкове проузроковане поступком, као што су трошкови долажења, дангуба, издаци за таксе, за правно заступање и стручно помагање.

(2) Када у поступку учествују двије странке или више странака са супротним интересима, странка која је проузроковала поступак, а на чију је штету поступак завршен дужна је да противној странци накнади оправдане трошкове настале у поступку. Ако је у таквом случају нека од странака дјелимично успјела са својим захтјевом дужна је да накнади противној странци трошкове сразмјерно дијелу свог захтјева у коме није успјела. Странка која је обијешћу проузроковала противној странци трошкове у поступку дужна је да јој те трошкове накнади.

(3) Захтјев за накнаду трошкова по одредбама ст. 1 и 2 овог члана мора бити стављен благовремено, тако да орган који води поступак може о њему одлучити у рјешењу. У противном, странка губи право на накнаду трошкова. Службено лице које води поступак дужно је да на то упозори странку.

(4) Свака странка сноси своје трошкове поступка који је завршен поравнањем, ако у поравнању није друкчије одређено.

(5) Трошкове странке и другог лица у поступку проузроковане поступком покренутим по службеној дужности или у јавном интересу, а које странка или друго лице у поступку није проузроковало својим понашањем сноси орган.

Члан 105

Трошкове поступка у вези са извршењем сноси извршеник. Ако се ти трошкови од њега не могу наплатити, сноси их странка по чијем је предлогу извршење спроведено.

Члан 106

Ако се поступак покреће по захтјеву странке, а са сигурношћу се може предвидјети да ће изазвати посебне издатке у готовом новцу (у вези са увиђајем, вјештачењем, доласком свједока и сл.), орган који води поступак може закључком одредити да странка унапријед положи потребан износ за покриће тих трошкова. Ако странка не положи тај износ у одређеном року, орган може одустати од извођења тих доказа или обуставити поступак, осим ако продужење поступка захтијева јавни интерес.

Члан 107

(1) У рјешењу којим се поступак завршава орган који доноси рјешење одређује ко сноси трошкове поступка, њихов износ и коме се и у ком року морају исплатити.

(2) У рјешењу се мора посебно навести да ли ће онај који сноси трошкове морати да накнади трошкове другој странци (члан 104 ст. 2 и 3).

(3) Ако трошкове поступка сноси више лица, трошкови ће се између њих подијелити на једнаке дјелове, односно у одговарајућој сразмјери.

(4) Ако орган у рјешењу не одлучи о трошковима, навешће у рјешењу да ће се о трошковима донијети посебан закључак.

Члан 108

(1) Свједоци, вјештаци, тумачи и службена лица имају право на прописану накнаду трошкова путовања и издатака изазваних боравком у мјесту. Ако им за то вријеме припада и зарада, имају право и на прописану накнаду изгубљене зараде. Поред прописане накнаде, вјештаци и тумачи имају право и на прописану посебну награду за обављено вјештачење, односно тумачење.

(2) Захтјев за накнаду, односно награду свједоци, вјештаци и тумачи дужни су да поставе приликом саслушања, давања мишљења вјештака, односно тумачења. У противном, губе то право. Службено лице које води поступак дужно је да на то упозори свједока, вјештака, односно тумача.

(3) Износ накнаде, односно награде утврђује посебним закључком орган који води поступак, одређујући ко је дужан да је плати и у ком року. Против овог закључка допуштена је посебна жалба. Овај закључак представља основ за извршење (извршна исправа). 

Члан 109

(1) Пропис о накнади трошкова у управном поступку доноси Влада.

(2) У погледу накнаде службеним лицима примјењују се прописи којима су та питања за ова лица уређена.

2. Ослобођење од плаћања трошкова

Члан 110

(1) Орган који води поступак може ослободити странку од плаћања трошкова у цјелини или дјелимично, ако нађе да их не може поднијети без штете по своје нужно издржавање, односно по нужно издржавање своје породице. Орган доноси закључак о томе, по предлогу странке, на основу увјерења о њеном имовном стању које издаје надлежни орган.

(2) Ослобођење од плаћања трошкова односи се на ослобођење од такса и издатака органа који води поступак, као што су путни трошкови службених лица, издаци за свједоке, вјештаке и тумаче, увиђај, огласе и слично, као на ослобођење од полагања обезбјеђења за трошкове.

(3) Страни држављани ослободиће се од плаћања трошкова када је то предвиђено међународним уговором, а ако таквог уговора нема, под условом узајамности. У случају сумње у постојање узајамности, објашњење даје министарство надлежно за иностране послове.

Члан 111

Орган који води поступак може, у току поступка, укинути закључак о ослобођењу од плаћања трошкова, ако утврди да више не постоје разлози због којих је странка била ослобођена од плаћања трошкова.

Члан 112

Против закључка којим се одбија захтјев странке за ослобођење од плаћања трошкова, као и против закључка из члана 111 овог закона странка може изјавити посебну жалбу.

ПРВОСТЕПЕНИ ПОСТУПАК

Глава X
ПОКРЕТАЊЕ ПОСТУПКА И ЗАХТЈЕВИ СТРАНАКА

1. Покретање поступка

Члан 113

Поступак покреће надлежни орган по службеној дужности или поводом захтјева странке.


Члан 114

(1) Надлежни орган ће покренути поступак по службеној дужности када то одређује закон или други пропис и када утврди или сазна да, с обзиром на постојеће чињенично стање, треба покренути поступак ради заштите јавног интереса.

(2) При покретању поступка по службеној дужности орган узима у обзир и евентуалне представке грађана и организација и упозорење надлежних органа.

Члан 115

Поступак покренут по службеној дужности, покренут је чим орган изврши ма коју радњу ради вођења поступка.

Члан 116

(1) Поступак по захтјеву странке покренут је даном пријема захтјева.

(2) Надлежни орган одбациће захтјев странке закључком, ако:

1) предмет поступка није управна ствар;

2) подносилац захтјева није носилац права или правног интереса, односно ако по овом закону не може бити странка у поступку;

3) захтјев који је везан за рок предаје није предат у року;

4) је у истој управној ствари већ покренут други поступак или судски поступак или је у тој управној ствари већ било правоснажно одлучено рјешењем којим је странци било признато право или одређена нека обавеза. На исти начин орган ће поступити и када је у истој управној ствари издато рјешење којим се странци одбија захтјев, а након тога се није промијенило правно и фактичко стање.

(3) Орган може одбацити захтјев у току цијелог поступка, ако се утврде разлози из става 2 овог члана.

(4) Против закључка којим се одбацује захтјев дозвољена је посебна жалба.


Члан 117

У управним стварима у којима је по закону или по природи ствари за покретање и вођење поступка потребан захтјев странке, орган може покренути и водити поступак само ако постоји такав захтјев.

2. Спајање ствари у један поступак

Члан 118

(1) Ако се права или обавезе странака заснивају на истом или сличном чињеничном стању и на истом правном основу и ако је орган који води поступак у погледу свих предмета стварно надлежан, може се покренути и водити један поступак и онда када се ради о правима и обавезама више странака.

(2) Под истим условима једна странка или више странака могу у једном поступку остваривати и више различитих захтјева.

(3) О вођењу једног поступка у случајевима из ст. 1 и 2 овог члана орган ће донијети посебан закључак. Против тог закључка може се изјавити жалба, осим ако је закључак донио другостепени орган.

Члан 119

Орган може јавним саопштењем покренути управни поступак према више лица која органу нијесу позната или се не могу одредити, а која у поступку могу имати положај странака, ако се ради о битно истом захтјеву према свима њима.

Члан 120

(1) Када се, у смислу члана 118 овог закона, води један поступак или када је поступак покренут јавним саопштењем у смислу члана 119 овог закона, свака странка учествује у поступку самостално.

(2) У закључцима којима се у поступку из става 1 овог члана предузимају мјере према странкама мора се одредити која се од тих мјера односи на коју од странака, осим ако се ради о странкама које у поступку заједнички учествују са истовјетним захтјевима или ако законом није друкчије одређено.

3. Измјена захтјева

Члан 121

(1) Пошто је поступак покренут, странка може, до доношења рјешења у првом степену, проширити стављени захтјев или умјесто ранијег захтјева ставити други, без обзира на то да ли се проширени или измијењени захтјев заснива на истом правном основу, под условом да се такав захтјев заснива на битно истом чињеничном стању.

(2) Ако орган који води поступак не дозволи проширење или измјену захтјева, донијеће о томе закључак. Против таквог закључка допуштена је посебна жалба.

4. Одустанак од захјтева

Члан 122.

(1) Странка може одустати од свог захтјева у току цијелог поступка.

(2) Ако у поступку има и противна странка, странка која је поднијела захтјев може одустати од захтјева све док се противна странка на усменој расправи не упусти у расправљање о предмету. Уколико се противна странка укључила у расправљање о предмету, странка која је поднијела захтјев може од захтијева одустати само уз пристанак противне странке, који се може дати одмах или у року од осам дана. Ако у овом року противна странка ништа не саопшти, сматра се да је сагласна са одустанком од захтјева.

(3) Када је поступак покренут поводом захтјева странке, а странка одустане од свог захтјева, орган који води поступак донијеће закључак којим се поступак обуставља. О томе ће бити обавијештена противна странка, ако је има.

(4) Ако је даље вођење поступка потребно у јавном интересу или ако то захтијева противна странка, орган ће продужити вођење поступка.

(5) Када је поступак покренут по службеној дужности, орган може обуставити поступак. Ако је поступак у истој управној ствари могао бити покренут и по захтјеву странке, поступак ће се наставити ако странка то захтијева.

(6) Против закључка којим се обуставља поступак допуштена је посебна жалба.

Члан 123

(1) Странка може одустати од свог захтјева изјавом коју даје органу који води поступак. Док орган који води поступак не донесе закључак о обустављању поступка и не достави га странци, странка може опозвати свој одустанак од захтјева.

(2) Поједина радња или пропуштање странке може се сматрати њеним одустанком од захтјева само када је то законом одређено.

(3) Ако је странка одустала од свог захтјева послије доношења првостепеног рјешења, а прије истека рока за жалбу, закључком о обустави поступка поништава се првостепено рјешење, ако је њиме захтјев странке био позитивно или дјелимично позитивно ријешен. Ако је странка одустала од свог захтјева послије изјављене жалбе, а прије него што јој је достављено рјешење донесено поводом жалбе, закључком о обустави поступка поништава се првостепено рјешење којим је захтјев странке био усвојен, у цјелини или дјелимично, ако је странка у цјелини одустала од свог захтјева.

Члан 124

Странка која је одустала од захтјева дужна је да сноси све трошкове који су настали до обустављања поступка, осим ако посебним прописима није друкчије одређено.

5. Поравнање

Члан 125

(1) Ако у поступку учествују двије странке или више странака са супротним захтјевима, службено лице које води поступак настојаће, у току цијелог поступка, да се странке поравнају, потпуно или бар у појединим спорним питањима.

(2) Поравнање мора бити увијек јасно и одређено и не смије бити на штету јавног интереса, јавног морала или правног интереса трећих лица. Службено лице које води поступак мора на то пазити по службеној дужности. Ако се утврди да би поравнање било на штету јавног интереса, јавног морала или правног интереса трећих лица, орган који води поступак неће прихватити да се закључи поравнање и о томе ће донијети посебан закључак.

(3) Поравнање се уписује у записник. Поравнање је закључено када странке, послије прочитаног записника о поравнању, потпишу записник. Овјерен препис записника предаће се странкама, ако га траже.

(4) Поравнање има снагу извршног рјешења донијетог у поступку (извршна исправа).

(5) Орган пред којим је закључено поравнање донијеће закључак којим ће, по потреби, поступак обуставити у цјелини или дјелимично.

(6) Ако закључак о обустављању, односно о настављању поступка није у складу са закљученим поравнањем, против закључка је допуштена посебна жалба.

Глава XI
ПОСТУПАК ДО ДОНОШЕЊА РЈЕШЕЊА

А. Општа начела

1. Заједничке одредбе

Члан 126

(1) Прије доношења рјешења морају се утврдити све одлучне чињенице и околности које су од значаја за доношење рјешења и странкама омогућити да остваре и заштите своја права и правне интересе.

(2) Чињенице и околности из става 1 овог члана утврђују се и права и правни интереси из тог става остварују се и штите у скраћеном поступку (члан 133) или у посебном испитном поступку (чл. 134 и 135).

(3) Податке који представљају службену тајну или се ради о подацима о личности службено лице у органу који води поступак може прибавити само ако је то дозвољено посебним законом, односно на основу писане дозволе странке, односно друге особе на коју се ти подаци односе.

Члан 127

(1) Службено лице које води поступак може у току цијелог поступка употпуњавати чињенично стање и изводити доказе ради утврђивања и оних чињеница које у поступку нијесу биле изнијете или нијесу утврђене.

(2) Службено лице које води поступак наредиће по службеној дужности извођење сваког доказа, ако нађе да је то потребно ради разјашњења ствари.

(3) Службено лице које води поступак прибавиће по службеној дужности податке о чињеницама о којима службену евиденцију води орган надлежан за рјешавање у управној ствари. На исти начин поступиће службено лице у погледу чињеница о којима службену евиденцију води други орган.

(4) Службена евиденција, у смислу овог закона, је евиденција која је установљена законом, односно другим прописом, којом се организовано региструју подаци или чињенице за одређене намјене, односно за потребе одређених корисника.

Члан 128

(1) Чињенично стање на коме заснива свој захтјев странка је дужна да изнесе тачно, потпуно и одређено.

(2) Ако се не ради о чињеницама које су општепознате, странка је дужна да за своје наводе предложи доказе и да их по могућности поднесе. Ако сама странка тако не поступи, службено лице које води поступак позваће је да то учини. Од странке се неће тражити да прибави и поднесе доказе који брже и лакше може прибавити орган који води поступак, нити да подноси увјерења и друге исправе које органи нијесу дужни да издају по чл. 165 и 166 овог закона.

(3) Ако странка није у накнадно одређеном року предложила, односно, по могућности, поднијела доказе, орган ће закључком одбацити захтјев као да није уредно поднијет (члан 57 став 2). Против тог закључка допуштена је посебна жалба.

Члан 129

(1) Странка даје своју изјаву, по правилу, усмено.

(2) Када се ради о сложеној управној ствари или када су потребна опширнија стручна објашњења, службено лице које води поступак може наложити странци да поднесе писану изјаву у одређеном року. У таквом случају и странка има право да тражи да јој се допусти давање писмене изјаве.

(3) Ако је странци наложено или допуштено да поднесе писану изјаву, не може јој се усљед тога одузети право да своју изјаву да и усмено.

Члан 130

(1) Ако се у току поступка појави лице које до тада није учествовало у поступку као странка, па захтијева да учествује у поступку као странка, службено лице које води поступак може, у посебној усменој расправи, испитати његово право да буде странка и о томе ће донијети закључак.

(2) Против закључка којим се признаје или не признаје право из става 1 овог члана допуштена је посебна жалба.

(3) Поступак ће се наставити након правоснажности закључка.

Члан 131

(1) Службено лице које води поступак дужно је да, по потреби, упозори странку на њена права у поступку и да јој указује на правне посљедице њених радњи или пропуштања у поступку.

(2) Орган који води поступак, прије почетка испитног поступка, позива сва лица за која сматра да могу исказати правни интерес за учешће у поступку. Ако орган не зна имена и презимена лица која могу исказати правни интерес за учешће у поступку, он их може позвати путем јавног позива или на други примјерен начин.

(3) Ако лица позвана на начин из става 2 овог члана дају писану изјаву не треба их позивати да лично присуствују поступку.

(4) Лица која су била позвана на начин из става 2 овог члана и која су била упозната са поступком, а нијесу се одазвала немају право на жалбу против рјешења у поступку.

(5) Лица која тврде, да им није била дата могућност да учествују у поступку, иако су то право имала, могу тражити достављање рјешења у року за жалбу странке којој је то рјешење издато.

2. Припремни поступак

Члан 132

(1) Припремни поступак одређује орган који води поступак ако се одржава усмена расправа, односно увиђај.

(2) Орган који води поступак мора, најкасније седам дана прије одржавања припремног поступка, позвати странке и друга лица ако сматра да је њихово присуство потребно. Заједно са позивом орган странци шаље поднесак који је основ за одређивање припремног поступка, а у позиву одређује дан, мјесто и вријеме одржавања припремног поступка.

(3) Ако је орган започео поступак по службеној дужности, у позиву ће навести која процесна радња ће се обавити на припремном поступку.

(4) Орган ће у позиву позвана лица упозорити на законске посљедице неоправданог изостанка.

(5) Припремни поступак се, по правилу, одржава у сједишту органа који води поступак.

(6) Орган може одредити и друго мјесто за одржавање припремног поступка, ако је то економичније.

(7) Против закључка из става 6 овог члана није дозвољена жалба.

(8) Орган може одложити припремни поступак на своју иницијативу или на захтјев странке, ако за то постоје оправдани разлози.

(9) Против закључка о дозволи или забрани одлагања припремног поступка није дозвољена жалба.

3. Скраћени поступак

Члан 133

Орган може, по скраћеном поступку, ријешити управну ствар непосредно:

1) ако је странка у свом захтјеву навела чињенице или поднијела доказе на основу којих се може утврдити стање ствари или ако се то стање може утврдити на основу општепознатих чињеница или чињеница које су органу познате;

2) ако се стање ствари може утврдити непосредним увидом, односно на основу службених података којима орган располаже, а није потребно посебно саслушање странке ради заштите њених права, односно правних интереса;

3) ако је прописом предвиђено да се управна ствар може ријешити на основу чињеница или околности које нијесу потпуно утврђене или се доказима само посредно утврђују, па су чињенице или околности учињене вјероватним, а из свих околности произилази да захтјеву странке треба удовољити;

4) када се ради о предузимању у јавном интересу хитних мјера које се не могу одлагати, а чињенице на којима рјешење треба да буде засновано су утврђене или бар учињене вјероватним. Хитне мјере постоје ако се угрожава живот и здравље људи, јавни ред и мир, јавна безбједност или имовина веће вриједности.

4. Посебан испитни поступка

Члан 134

(1) Посебан испитни поступак се спроводи када је то потребно ради утврђивања одлучних чињеница и околности које су од значаја за разјашњење управних ствари или ради давања странкама могућности да остваре и заштите своја права и правне интересе.

(2) Ток испитног поступка одређује, према околностима појединог случаја, службено лице које води поступак, у складу са одредбама овог закона и других прописа који се односе на управну ствар о којој се ради.

(3) У границама из ст. 1 и 2 овог члана службено лице које води поступак нарочито: одређује које радње у поступку треба извршити и издаје наређења за њихово извршење; одређује редосљед којим ће се поједине радње вршити и рокове у којима ће се извршити, ако они нијесу прописани законом; одређује усмену расправу и саслушања, као и све што је потребно за њено одржавање; одлучује који ће се докази извести и одлучује о свим предлозима и изјавама поднесеним у поступку.

(4) Службено лице које води поступак одлучује да ли ће се расправљање и доказивање вршити одвојено о појединим спорним питањима или јединствено за предмет.


Члан 135

(1) Странка има право да учествује у испитном поступку и, ради остварења циља поступка, да даје потребне податке и брани своја права и законом заштићене интересе.

(2) Странка има право да износи чињенице које могу бити од утицаја за рјешавање управне ствари, да предлаже доказе ради утврђивања тих чињеница и да побија тачност навода који се не слажу са њеним наводима. Она има право да, све до доношења рјешења, допуњује и објашњава своје наводе, а ако то чини послије одржане усмене расправе дужна је да оправда због чега то није учинила на расправи.

(3) Службено лице које води поступак дужно је да пружи могућност странци: да се изјасни о свим околностима и чињеницама које су изнијете у испитном поступку и о предлозима и понуђеним доказима; да учествује у извођењу доказа и да поставља питања другим странкама, свједоцима и вјештацима преко службеног лица које води поступак, а са његовом дозволом и непосредно, као и да се упозна са резултатом извођења доказа и да се о томе изјасни. Орган не смије донијети рјешење прије него што странци пружи могућност да се изјасни о чињеницама и околностима на којима треба да се заснива рјешење, а о којима странци није била дата могућност да се изјасни, осим ако је саслушање странке овим или посебним законом искључено.


5. Претходно питање

Члан 136

(1) Ако орган који води поступак наиђе на питање без чијег се рјешавања не може ријешити сама управна ствар, а то питање чини самосталну правну цјелину за чије је рјешавање надлежан суд или други орган (претходно питање) он може, под условима из овог закона, сам расправити то питање или поступак прекинути док надлежни орган то питање не ријеши. О прекиду поступка доноси се закључак, против кога је допуштена посебна жалба, осим ако је закључак донио другостепени орган.

(2) Ако је орган који води поступак сам расправио претходно питање, рјешење таквог питања има правно дејство само у управној ствари у којој је то питање ријешено.

(3) У погледу постојања кривичног дјела и кривичне одговорности учиниоца, орган који води поступак везан је правоснажном пресудом суда којом се оптужени оглашава кривим.


Члан 137

(1) Орган који води поступак мора прекинути поступак када се претходно питање односи на постојање кривичног дјела, на постојање брака, на утврђивање очинства или када је то законом одређено.

(2) Када се претходно питање односи на кривично дјело за које се гоњење предузима по службеној дужности, а нема могућности за кривично гоњење, орган који води поступак расправиће и то питање.

Члан 138

Ако се због претходног питања не мора прекинути поступак, орган који води поступак може сам узети у разматрање претходно питање и расправити га као саставни дио управне ствари и на тој основи ријешити саму управну ствар.

Члан 139

(1) Ако орган који води поступак не узме претходно питање у разматрање у смислу члана 138 овог закона, а поступак за рјешавање претходног питања који се може водити само по службеној дужности још није покренут пред надлежним органом, он ће тражити да надлежни орган покрене поступак по том питању.

(2) У правној ствари у којој се поступак за рјешавање претходног питања покреће поводом захтјева странке, орган који води поступак може закључком наложити једној од странака да, у циљу рјешавања претходног питања, тражи од надлежног органа покретање поступка, одређујући јој рок у коме је дужна да то учини и да му о томе поднесе доказ. При томе ће орган који води поступак упозорити странку на посљедице пропуштања. Рок за тражење покретања поступка за рјешавање претходног питања почиње тећи од дана када закључак постане коначан.

(3) Ако странка, поводом чијег захтјева је покренут поступак, не поднесе у одређеном року доказ да је од надлежног органа тражила покретање поступка о претходном питању сматраће се да је та странка одустала од захтјева, а орган који води поступак обуставиће поступак. Ако то није учинила противна странка, орган ће наставити поступак и сам ће расправити претходно питање.

(4) Против закључка из става 2 овог члана допуштена је посебна жалба.

Члан 140

Поступак покренут због рјешавања претходног питања пред надлежним органом наставиће се пошто буде коначно одлучено о том питању.

6. Прекид поступка

Члан 141

(1) Поступак се прекида, ако:

1) странка умре, а права и обавезе, односно правни интерес о коме се одлучивало у поступку може да пређе на правне насљеднике. У том случају орган обавјештава могуће правне насљеднике о могућности укључења у поступак и доставља им закључак о прекиду поступка.

2) странка изгуби пословну способност, а у поступку нема пуномоћника или јој орган не одреди привременог заступника. У том случају орган доставља закључак о прекиду поступка центру за социјални рад;

3) законски заступник странке умре или изгуби пословну способност, а странка нема пуномоћника, односно законског заступника или јој није постављен привремени заступник. У том случају орган доставља закључак о прекиду поступка центру за социјални рад, а ако се ради о правном лицу закључак се доставља органу који има право одређивања законског заступника;

4) орган који води поступак одлучи да о претходном питању неће одлучивати сам, односно ако по закону не може сам рјешавати претходно питање;

5) су за странку наступиле правне посљедице стечајног поступка, и у том случају закључак се доставља стечајном дужнику;

6) је лице уложило жалбу против закључка којим се не признаје положај странке или заинтересованог лица.

(2) Прекид поступка траје док трају разлози из става 1 овог члана, и то за разлоге:

1) из тачке 1 док се правни насљедник не укључи у поступак;

2) из тач. 2 и 3 док странка не одреди законског заступника;

3) из тачке 4 док претходно питање није коначно, односно правоснажно ријешено;

4) из тачке 5 док се стечајни управник као законски заступник странке не укључи у поступак;

5) из тачке 6 док се о жалби на закључак не одлучи правоснажним рјешењем.

(3) Прекидом поступка престају да теку сви рокови одређени за процесне радње. У вријеме прекида не тече рок за издавање рјешења из члана 212 став 1, односно из члана 242 став 1 овог закона.

(4) Против закључка којим се прекида поступак дозвољена је жалба, која не задржава извршење закључка.

7. Усмена расправа

Члан 142

(1) Службено лице које води поступак одређује, по својој иницијативи или по предлогу странке, усмену расправу у сваком случају када је то корисно за разјашњење управне ствари, а мора је одредити:

1) у управним стварима у којима учествују двије или више странака са супротним интересима;

2) када треба да се изврши увиђај или саслуша свједок или вјештак.

(2) Службено лице које води поступак може одредити усмену расправу у случају одлучивања о захтјеву из члана 39 став 1 овог закона.

(3) Ако орган има техничке могућности, службено лице може, на предлог странке, одредити видео расправу.

(4) За видео расправу сходно се примјењују одредбе овог закона о усменој расправи.

Члан 143

(1) Усмена расправа је јавна.

(2) Службено лице које води поступак може искључити јавност за цијелу усмену расправу или само за један њен дио, ако:

1) то захтијевају разлози морала или јавне безбједности;

2) постоји озбиљна и непосредна опасност ометања усмене расправе;

3) треба да се расправља о односима у некој породици;

4) треба да се расправља о околностима које представљају државну, војну, службену, пословну, професионалну, научну или умјетничку тајну.

(3) Предлог за искључење јавности може поднијети и заинтересовано лице.

(4) О искључењу јавности доноси се закључак који мора бити образложен и јавно објављен и у информационом систему за достављење и обавјештавање.

(5) При објављивању рјешења по спроведеном поступку јавност се не може искључити.

Члан 144

(1) Искључење јавности не односи се на странке, њихове заступнике, пуномоћнике, представнике и стручне помагаче.

(2) Службено лице које води поступак може допустити да усменој расправи са које је јавност искључена присуствују поједина службена лица, научни и јавни радници, ако је то од интереса за њихову службу, односно научни рад. Службено лице које води поступак упозориће та лица да су дужна да чувају, као тајну, оно што буду на расправи сазнала.

Члан 145

(1) Орган који води поступак дужан је да предузима све што је потребно да се усмена расправа обави без одуговлачења и, по могућности, без прекидања и одлагања.

(2) Лицима која се позивају на усмену расправу мора се оставити довољно времена да се припреме за расправу и да на њу дођу на вријеме и без ванредних трошкова. Позваним лицима оставиће се, по правилу, осам дана од достављања позива до дана расправе.

Члан 146

Када је за разматрање управне ствари на усменој расправи потребно упознати се са плановима, списима или другим предметима, те предмете треба ставити на увид позваним лицима истовремено са одређивањем усмене расправе, а у позиву за усмену расправу назначити вријеме и мјесто када и гдје се они могу разгледати.

Члан 147

(1) Орган који води поступак дужан је да и јавно објави одређивање усмене расправе када: постоји опасност да се појединачни позиви неће моћи на вријеме доставити; постоји вјероватноћа да има заинтересованих лица која се још нијесу појавила као странке или када то налажу други слични разлози.

(2) Јавна објава усмене расправе треба да садржи све податке који морају бити наведени у појединачном позиву, као и позив да на усмену расправу дође свако ко сматра да се управна ствар тиче његових правних интереса. Та објава се саопштава на начин прописан у члану 84 овог закона.

Члан 148

Усмена расправа одржаће се, по правилу, у сједишту органа који води поступак. Ако је потребан увиђај у мјесту ван сједишта тог органа, усмена расправа се може одржати на мјесту увиђаја. Орган који води поступак може одредити за усмену расправу и друго мјесто када је то потребно због знатног смањења трошкова и због темељнијег, бржег или једноставнијег расправљања управне ствари.

Члан 149

(1) Службено лице које води поступак дужно је да на почетку усмене расправе утврди која су од позваних лица присутна, а у погледу одсутних - да провјери да ли су им позиви уредно достављени.

(2) Ако нека од странака која још није саслушана није дошла на усмену расправу, а није утврђено да јој је позив уредно достављен, службено лице које води поступак одложиће усмену расправу, осим ако је она на вријеме јавно објављена.

(3) Ако на усмену расправу не дође странка по чијем је захтјеву поступак покренут, мада је уредно позвана, а из цјелокупног стања ствари се може претпоставити да је захтјев повукла, орган који води поступак обуставиће поступак. Против закључка о томе допуштена је посебна жалба. Ако се не може претпоставити да је странка захтјев повукла или ако би се поступак, у јавном интересу, морао наставити по службеној дужности, службено лице ће, према околностима случаја, спровести расправу без тог лица или ће је одложити.

(4) Ако странка против које је покренут поступак неоправдано изостане, мада је уредно позвана, службено лице које води поступак може спровести усмену расправу и без ње, а може, на њен трошак, и одложити усмену расправу, ако је то потребно ради правилног рјешавања ствари.

Члан 150

(1) Ако присутна странка, и поред упозорења на посљедице, не стави примједбу у току саме усмене расправе на радње које се на усменој расправи предузимају сматраће се да нема примједби. Ако та странка касније стави примједбу на радње предузете на усменој расправи, орган који рјешава о управној ствари цијениће и ту примједбу, ако она може имати утицаја на рјешавање ствари и ако није дата послије усмене расправе ради одуговлачења поступка.

(2) Ако странка која је позвана јавним саопштењем није дошла на усмену расправу, а примједбе на радње предузете на усменој расправи стави послије усмене расправе, те ће се примједбе узети у обзир под условом из става 1 овог члана.

Члан 151

(1) На усменој расправи треба да се претресе и утврди оно што је предмет посебног испитног поступка.

(2) Ако се предмет посебног испитног поступка не може претрести на једној усменој расправи, службено лице које води поступак прекинуће усмену расправу и заказати што прије њен наставак. За тај наставак службено лице ће предузети све мјере које су прописане за одређивање усмене расправе, а присутним лицима може усмено саопштити те мјере, као и вријеме и мјесто наставка расправе. Приликом наставка усмене расправе службено лице које води поступак изнијеће, у главним цртама, ток дотадашње усмене расправе.

(3) За извођење писаних доказа који се накнадно поднесу не мора се поново одређивати усмена расправа, али ће се странци дати могућност да се о изведеним доказима изјасни.

 
Б. Доказивање

1. Заједничке одредбе

Члан 152

(1) Чињенице на основу којих се доноси рјешење (одлучне чињенице) утврђују се доказима.

(2) Као доказ могу се употријебити сва средства подесна за утврђивање стања ствари и која одговарају поједином случају, као што су: исправе, искази свједока, изјаве странака, налази и мишљења вјештака, увиђај.

Члан 153

(1) О томе да ли неку чињеницу треба утврђивати или не одлучује службено лице које води поступак, зависно од тога да ли та чињеница може имати утицаја на рјешавање управне ствари. Докази се, по правилу, изводе пошто се утврди шта је у чињеничном погледу спорно или шта треба доказивати.

(2) Не треба доказивати чињенице које су општепознате.

(3) Не треба доказивати чињенице чије постојање закон претпоставља, али је допуштено доказивати непостојање тих чињеница, ако законом није друкчије одређено.

Члан 154

Ако је доказивање пред органом који води поступак неизводљиво, повезано са несразмјерним трошковима или великим губитком времена, доказивање или поједини докази могу се изводити пред замољеним органом.

Члан 155

Када је прописом предвиђено да се управна ствар може ријешити на основу чињеница или околности које нијесу потпуно утврђене или се доказима само посредно утврђују (чињенице и околности које су учињене вјероватним), извођење доказа у том циљу није везано за одредбе овог закона о извођењу доказа.

Члан 156

(1) Ако органу који рјешава о управној ствари није познато право које важи у страној држави може се обавијестити о томе код министарства надлежног за иностране послове.

(2) Орган који рјешава о управној ствари може од странке затражити да поднесе јавну исправу издату од надлежног иностраног органа којом се потврђује које право важи у држави чији је орган издао исправу. Допуштено је доказивање да је страно право друкчије него што је то садржано у јавној исправи, ако међународним уговором није друкчије одређено.

2. Исправе

Члан 157

(1) Исправа коју је у прописаном облику издао државни орган у границама своје надлежности, односно установа и друго правно лице у оквиру законом повјереног јавног овлашћења (јавна исправа) доказује оно што се у њој потврђује или одређује. Та исправа може бити прилагођена електронској обради података.

(2) Чињенично стање се може утврђивати и на основу података из информатизованих евиденција. Сматра се да су подаци из тих евиденција дио списа иако се у њему не налазе. У записник, односно службену забиљешку уноси се гдје се налазе ти подаци и на који начин су доступни.

(3) У поступку доказивања микрофилмска или електронска копија исправе, односно репродукција те копије изједначава се са исправом из става 1 овог члана, ако је микрофилмску копију, односно репродукцију те копије издао орган у границама своје надлежности, односно законом повјереног јавног овлашћења.

(4) Допуштено је доказивати да су у исправи, односно микрофилмској или електронској копији исправе или репродукције те копије чињенице неистинито потврђене или да је сама исправа, односно микрофилмска копија исправе или репродукција те копије неисправно састављена.

(5) Допуштено је доказивати да микрофилмска и електронска копија исправе, односно репродукција те копије није вјерна оригиналу.

Члан 158

Јавне исправе имају временски неограничену доказну снагу, ако се правне чињенице (правни послови) послије њеног издавања не могу промијенити. Ако накнадна промјена правних или фактичких дејстава може утицати на садржај исправе, исправа има временски ограничену доказну снагу. Службено лице може испитивати да ли су чињенице наведене у исправи са временски ограниченом доказном снагом истините.

Члан 159

Ако је на исправи нешто прецртано, остругано, избрисано или уметнуто или ако на исправи постоје какви други спољни недостаци, службено лице које води поступак оцијениће, према свим околностима, да ли је тиме и у којој мјери умањена доказна вриједност исправе или је исправа потпуно изгубила доказну вриједност за рјешавање у управној ствари о којој се води поступак.

Члан 160

(1) Исправе које служе као доказ подносе странке или их прибавља орган који води поступак. Странка подноси исправу у оригиналу, микрофилмској или електронској копији исправе или репродукцији те копије или у овјереном препису, а може је поднијети и у обичном препису.

Када странка поднесе исправу у овјереном препису, службено лице које води поступак може тражити да странка покаже оригиналну исправу, а када поднесе исправу у обичном препису, службено лице ће утврдити да ли је тај препис вјеран оригиналу. Микрофилмска, односно електронска копија исправе или репродукција те копије коју је на прописан начин издао орган има у поступку доказну вриједност оригинала исправе, у смислу члана 157 став 3 овог закона, за рјешавање управне ствари о којој се води поступак.

(2) Као поднијета исправа сматра се и саопштење органу у којем се наводи гдје у информационој бази или евиденцији постоји запис, ако се ради о јавној евиденцији, односно другој евиденцији која је доступна органу.

(3) Ако је орган који је за то био надлежан неке чињенице или околности већ утврдио или су оне доказане у јавној исправи (лична карта, извод из матичне књиге и др.), орган који води поступак узеће те чињенице и околности као утврђене. Када је у питању стицање или губљење права, а постоји вјероватноћа да су се те чињенице и околности накнадно измјениле или их, на основу посебних прописа, треба посебно утврдити, службено лице ће тражити да странка поднесе посебне доказе о тим чињеницама и околностима или ће их орган сам прибавити.

Члан 161

(1) Службено лице које води поступак може наложити странци која се позива на неку исправу да је поднесе, ако њом располаже или ако је може прибавити.

(2) Ако се исправа налази код супротне странке, а она неће добровољно да је поднесе или покаже, службено лице које води поступак позваће ту странку да поднесе или покаже исправу на расправи да би се друга странка могла о њој изјаснити.

(3) Ако странка којој је наложено да поднесе, односно покаже исправу не поступи по позиву, орган који води поступак цијениће, с обзиром на све околности случаја, од каквог је то утицаја за рјешавање у управној ствари. У таквом случају орган може тој странци изрећи новчану казну за повреду процесне дисциплине у износу од 50 €, а ту казну може и поново изрећи у истом износу, односно све док странка не пристане да поднесе, односно покаже исправу. Против закључка којим је изречена новчана казна странка може изјавити посебну жалбу, која не задржава извршење закључка.

Члан 162

Ако се исправа коју треба употријебити као доказ у поступку налази код органа, а странка која се позвала на ту исправу није успјела да је прибави, орган који води поступак прибавиће ту исправу по службеној дужности.

Члан 163

(1) Ако се исправа налази код трећег лица, а оно неће добровољно да је покаже, орган који води поступак донијеће закључак којим ће наложити том лицу да покаже исправу на расправи да би се странке могле о њој изјаснити.

(2) Треће лице може ускратити показивање исправе из разлога из којих свједок може ускратити свједочење.

(3) Против трећег лица које без оправданог разлога одбија да покаже исправу поступиће се као против онога који одбија да свједочи.

(4) Против закључка којим му се наређује показивање исправе, као и против закључка о казни због непоказивања исправе треће лице има право на жалбу, која одлаже извршење закључка.

(5) Странка која се позива на исправу која се налази код трећег лица дужна је да накнади трошкове које је то лице имало у вези са показивањем исправе.

Члан 164

Исправе које су издали инострани органи, а које у држави у којој су издате важе као јавне исправе имају, под условима узајамности, исту доказну снагу као и домаће јавне исправе, ако су преведене и прописно овјерене.

Члан 165

(1) Органи издају увјерења, односно друге исправе (цертификате, потврде и др.) о чињеницама о којима воде службену евиденцију.

(2) Увјерења и друге исправе о чињеницама о којима се води службена евиденција морају се издавати сагласно подацима из службене евиденције. Таква увјерења, односно друге исправе имају значај јавне исправе.

(3) Увјерења и друге исправе о чињеницама о којима се води службена евиденција издају се странци на усмени захтјев, по правилу, истог дана кад је странка затражила издавање увјерења, односно друге исправе, а најкасније у року од 15 дана од дана подношења захтјева, ако прописом којим је установљена службена евиденција није друкчије одређено.

(4) Ако орган одбије захтјев за издавање увјерења, односно друге исправе о чињеницама о којима води службену евиденцију дужан је да о томе донесе посебно рјешење. Ако у року од 15 дана од дана подношења захтјева не изда увјерење, односно другу исправу о чињеницама о којима води службену евиденцију, нити донесе и достави странци рјешење о одбијању захтјева, странка може изјавити жалбу као у случају да је захтјев одбијен.

(5) Ако странка, на основу доказа којима располаже, сматра да јој увјерење, односно друга исправа о чињеницама о којима се води службена евиденција није издата у складу с подацима из те евиденције може захтијевати измјену или издавање новог увјерења, односно друге исправе. Орган је дужан да донесе посебно рјешење, ако одбије захтјев странке да јој измијени или изда ново увјерење, односно другу исправу. Ако у року од 15 дана од дана подношења захтјева за измјену или издавање новог увјерења, односно друге исправе то не буде учињено, странка може изјавити жалбу као да је њен захтјев одбијен.

Члан 166

(1) Органи издају увјерења, односно друге исправе и о чињеницама о којима не воде службену евиденцију, ако је то законом или другим прописом одређено. У том случају, чињенице се утврђују у поступку прописаном одредбама ове главе.

(2) Увјерење, односно друга исправа издата на начин предвиђен у ставу 1 овог члана не обавезује орган коме је поднијета као доказ који треба да рјешава о управној ствари. Тај орган може поново утврђивати чињенице наведене у увјерењу, односно другој исправи.

(3) Увјерење, односно друга исправа се странци издаје, односно рјешење о одбијању захтјева доноси и странци доставља у року од 30 дана од дана подношења захтјева, а ако се тако не поступи, странка може изјавити жалбу као да је њен захтјев одбијен.

3. Свједоци

Члан 167

(1) Свједок може бити свако лице које је било способно да опази чињеницу о којој треба да свједочи и које је у стању да то своје опажање саопшти.

(2) Лице које у поступку учествује у својству службеног лица не може бити свједок.

Члан 168

Свако лице које се као свједок позива дужно је да се одазове позиву и да свједочи, ако овим законом није друкчије одређено.

Члан 169

Не може се испитати као свједок лице које би својим исказом повриједило дужност чувања државне, војне или службене тајне док га надлежни орган не ослободи те дужности.

Члан 170

(1) Свједок може ускратити свједочење:

1) ако би одговор на поједина питања изложио тешкој срамоти, знатној имовинској штети или кривичном гоњењу њега, његовог сродника по крви у правој линији, а у побочној линији до трећег степена закључно, његовог брачног или ванбрачног друга или сродника по тазбини до другог степена закључно, па и онда када је брак или ванбрачна заједница престала, као и његовог стараоца или штићеника, усвојиоца или усвојеника;

2) ако би одговором на поједина питања повриједио обавезу, односно право да чува пословну, професионалну, научну или умјетничку тајну; 

3) о ономе што је странка повјерила свједоку као свом пуномоћнику;

4) о ономе о чему се странка или друго лице исповиједи свједоку као вјерском исповједнику.

(2) Свједок се може ослободити од дужности свједочења и о другим чињеницама и околностима када изнесе важне разлоге за то. Ако је потребно, он треба те разлоге да учини вјероватним.

(3) Свједок не може због опасности од имовинске штете ускратити свједочење о правним пословима при којима је био присутан као свједок, записничар или посредник, о радњама које је у вези са спорним односом предузео као правни претходник или заступник једне од странака, као и о свакој радњи о којој је, на основу посебних прописа, дужан да поднесе пријаву или да изјаву.

Члан 171

(1) Свједоци се саслушавају појединачно, без присуства свједока који ће се касније саслушати.

(2) Саслушани свједок не смије се удаљити без дозволе службеног лица које води поступак.

(3) Службено лице које води поступак може саслушаног свједока поново саслушати, а свједоке чији се искази не слажу може суочити.

(4) Лице које, због болести или тјелесне неспособности, не може доћи по позиву испитаће се у свом стану, односно у објекту у коме борави.

Члан 172

(1) Свједок ће се претходно упозорити да је дужан да говори истину, да не смије ништа прећутати и да може положити заклетву на свој исказ, па ће му се предочити и посљедице давања лажног исказа.

(2) Од свједока ће се узети општи лични подаци сљедећим редослиједом: име и презиме; занимање; пребивалиште, односно боравиште; мјесто рођења; године живота и брачно стање. Ако је потребно, свједок ће бити испитан и о околностима које се тичу његове вјеродостојности као свједока у предмету о коме се ради, а нарочито о његовим односима према странкама.

(3) Службено лице које води поступак поучиће свједоке на која питања може ускратити свједочење. Послије тога свједоку ће се поставити питање о самом предмету и позваће се да изнесе шта му је о томе познато.

(4) Није допуштено постављати таква питања која указују на то како би требало одговорити.

(5) Свједоку ће се увијек поставити питање откуда му је познато оно о чему свједочи.

Члан 173

(1) Ако свједок не зна језик на коме се води поступак, испитаће се преко тумача.

(2) Ако је свједок глув, питања ће му се постављати писано, а ако је нијем позваће се да писано одговара. Ако се испитивање не може извршити на овај начин, позваће се као тумач лице које се са свједоком може споразумјети.

Члан 174

(1) Пошто саслуша свједока, службено лице које води поступак може одлучити да свједок положи заклетву на свој исказ. Неће се заклињати свједок који је малољетан или који не може довољно да схвати значај заклетве.

(2) Заклетва се полаже усмено, изговарањем ријечи: "Заклињем се да сам о свему о чему сам овдје питан говорио истину и да ништа што о овој ствари знам нијесам прећутао".

(3) Нијеми свједоци који знају да читају и пишу заклињу се на начин што потписују текст заклетве, а глуви свједоци ће прочитати текст заклетве. Ако нијеми или глуви свједоци не знају да читају ни пишу, заклеће се преко тумача.

Члан 175

(1) Ако свједок који је уредно позван не дође, а изостанак не оправда или се без одобрења или оправданог разлога удаљи са мјеста гдје треба да буде саслушан, орган који води поступак може наредити да се принудно доведе и да сноси трошкове довођења, а може му изрећи новчану казну за повреду процесне дисциплине у износу од 50 €.

(2) Ако свједок дође, па без оправданог разлога одбије да свједочи, иако је упозорен на посљедице одбијања, може се казнити за повреду из става 1 овог члана новчаном казном од 50 €, а ако и послије тога одбије да свједочи може се поново казнити новчаном казном од 50 €. Закључак о изрицању новчане казне доноси службено лице које води поступак, у сагласности са службеним лицем овлашћеним за рјешавање у управној ствари, а код замољеног органа - у сагласности са старјешином тог органа, односно са службеним лицем овлашћеним за рјешавање у сличним стварима.

(3) Ако свједок накнадно оправда свој изостанак, службено лице које води поступак поништиће закључак о казни или трошковима. Ако свједок накнадно пристане да свједочи, службено лице може поништити закључак о казни.

(4) Службено лице које води поступак може одлучити да свједок накнади трошкове које је проузроковао својим изостанком или одбијањем да свједочи.

(5) Против закључка о трошковима или новчаној казни донешеног на основу овог члана допуштена је посебна жалба.

4. Изјава странке

Члан 176

(1) Ако за утврђивање одређене чињенице не постоји непосредан доказ или се таква чињеница не може утврдити на основу других доказа, за утврђивање те чињенице може се, као доказ, узети и усмено дата изјава странке. Изјава странке може се узети као доказ и у управним стварима малог значаја, ако би одређену чињеницу требало утврђивати саслушањем свједока који живи у мјесту удаљеном од сједишта органа или ако би, услијед прибављања других доказа, било отежано остваривање права странке.

(2) Вјеродостојност изјаве странке цијени се по начелу саслушања странке прописаном у члану 8 овог закона.

(3) Прије узимања изјаве странке, службено лице које води поступак дужно је да упозори странку на кривичну и материјалну одговорност за давање лажне изјаве.

5. Вјештаци

Члан 177

Када је за утврђивање или оцјену неке чињенице важне за рјешавање у управној ствари потребно стручно знање којим не располаже службено лице које води поступак извешће се доказ вјештачењем.

Члан 178

(1) Ако би доказивање вјештачењем било несразмјерно скупо према значају или вриједности предмета, управна ствар ће се ријешити на основу других доказа.

(2) У случају из става 1 овог члана вјештачење ће се извршити ако странка то захтијева и пристане да сноси трошкове, а продужавање поступка не би довело до штете за јавни интерес и интересе других лица.

Члан 179

(1) Ради извођења доказа вјештачењем службено лице које води поступак одређује, по службеној дужности или на предлог странке, једног вјештака, а када оцијени да је вјештачење сложено, може одредити два или више вјештака.

(2) За вјештаке ће се одредити стручна лица и то првенствено она која имају посебно овлашћење за давање мишљења о питањима одговарајуће струке.

(3) Странка ће се, по правилу, претходно саслушати о личности вјештака.

(4) За вјештака се не може одредити лице које не може бити свједок.

Члан 180

(1) Свако ко има потребну стручну спрему мора се примити дужности вјештака, осим ако га службено лице које води поступак од тога ослободи из оправданих разлога, као што су преоптерећеност вјештачењима, другим пословима и слично.

(2) Ослобођење од дужности вјештачења може тражити и старјешина државног органа, руководилац установе или директор правног лица, предузетник или друго физичко лице код којих је вјештак запослен.

Члан 181

(1) Вјештак може ускратити вјештачење из истих разлога из којих свједок може ускратити свједочење.

(2) Запослено лице ослободиће се од дужности вјештачења када је на основу посебних процеса ослобођено од те дужности.

Члан 182

(1) У погледу изузећа вјештака сходно се примјењују одредбе о изузећу службених лица.

(2) Странка може тражити изузеће вјештака, ако учини вјероватним околности које доводе у питање његово стручно знање.

(3) О изузећу вјештака одлучује закључком службено лице које води поступак.

Члан 183

(1) Прије почетка вјештачења, вјештака треба упозорити да је дужан да предмет вјештачења брижљиво размотри и у свом налазу тачно наведе шта је запазио и нашао, као и да своје образложено мишљење изнесе непристрасно и у складу са правилима науке и вјештине.

(2) Службено лице које води поступак наложиће вјештаку у погледу којих чињеница треба да да свој налаз и мишљење.

(3) Када вјештак изложи свој налаз и мишљење, службено лице које води поступак, као и странке могу му постављати питања и тражити објашњења у погледу датог налаза и мишљења.

(4) У погледу саслушања вјештака сходно се примјењују одредбе члана 172 овог закона.

(5) Вјештак не полаже заклетву.

Члан 184

(1) Вјештаку се може наложити да изврши вјештачење и ван усмене расправе. У том случају може се од вјештака тражити да на усменој расправи образложи свој писани налаз и мишљење.

(2) Ако је постављено више вјештака, они могу свој налаз и мишљење дати заједнички. Ако се не слажу, сваки ће од њих одвојено изложити свој налаз и мишљење.

Члан 185

(1) Ако налаз и мишљење вјештака нијесу јасни или потпуни или се налази и мишљење вјештака битно разликују или мишљење није довољно образложено или се појави основана сумња у тачност датог мишљења, а ти се недостаци не могу отклонити ни поновним саслушањем вјештака, поновиће се вјештачење са истим или другим вјештацима, а може се затражити и вјештачење од научне или стручне организације.

(2) Вјештачење од научне или стручне организације може се тражити и када се због сложености случаја или због потребе вршења анализе може оправдано претпоставити да ће се на тај начин доћи до тачнијег налаза и мишљења.

Члан 186

(1) Ако вјештак који је уредно позван не дође, а изостанак не оправда или дође, али одбије да вјештачи или када у остављеном року не поднесе свој писани налаз и мишљење може се казнити за повреду процесне дисциплине новчаном казном од 50 €. Ако су усљед неоправданог изостанка вјештака, усљед његовог одбијања да вјештачи или пропуштања да поднесе писани налаз и мишљење настали трошкови у поступку може се одредити да те трошкове сноси вјештак.

(2) Закључак о новчаној казни, односно о плаћању трошкова доноси службено лице које води поступак, у сагласности са службеним лицем овлашћеним за рјешавање у управној ствари, а пред замољеним органом у сагласности са старјешином тог органа, односно са службеним лицем овлашћеним за рјешавање у сличним стварима.

(3) Ако вјештак накнадно оправда свој изостанак или накнадно оправда што свој писани налаз и мишљење није поднио на вријеме, службено лице које води поступак поништиће закључак о новчаној казни, односно о трошковима, а ако вјештак накнадно пристане да вјештачи, службено лице може поништити закључак о новчаној казни.

(4) Против закључка о трошковима, односно о новчаној казни донешеног на основу ст. 1 или 2 овог члана допуштена је посебна жалба.

6. Тумачи

Члан 187

На тумаче се сходно примењују одредбе овог закона које се односе на вјештаке.

7. Увиђај

Члан 188

Увиђај се врши када је за утврђивање неке чињенице или за разјашњење битних околности потребно непосредно опажање службеног лица које води поступак.

Члан 189

(1) Странке имају право да присуствују увиђају. Службено лице које води поступак одређује која ће лица, поред странака, присуствовати увиђају.

(2) Увиђај се може извршити и уз учешће вјештака.

Члан 190

Увиђај ствари која се без тешкоћа може донијети на мјесто гдје се поступак води извршиће се на том мјесту, а ако се ствар не може донијети на мјесту где се ствар налази.

Члан 191

(1) Власник или држалац ствари, просторија или земљишта које треба разгледати или у којима, односно на којима се налазе ствари увиђаја или преко којих је потребно прећи дужан је да допусти да се увиђај изврши.

(2) Ако власник или држалац не допусти да се увиђај изврши, сходно ће се примијенити одредбе овог закона о ускраћивању свједочења.

(3) Према власнику или држаоцу који без оправданог разлога не допусти да се увиђај изврши могу се примијенити мјере које се примјењују према свједоку који одбије да свједочи (члан 175 ст. 2 до 4). Против закључка којим је изречена мјера допуштена је посебна жалба.

(4) Штета нанијета приликом вршења увиђаја спада у трошкове поступка и накнадиће се власнику или држаоцу. Закључак о томе доноси орган који води поступак. Против тог закључка допуштена је посебна жалба. Против рјешења донешеног по жалби не може се водити управни спор, а незадовољна странка може покренути спор за накнаду штете пред надлежним судом.

Члан 192

Службено лице које руководи увиђајем пазиће да увиђај не буде злоупотријебљен и да не буде повријеђена нечија пословна, професионална, научна или умјетничка тајна.

8. Обезбјеђење доказа

Члан 193

(1) Ако постоји оправдана бојазан да се неки доказ неће моћи касније извести или да ће његово извођење бити отежано може се, ради обезбјеђења доказа, у сваком стању поступка, па и прије него што је поступак покренут, тај доказ извести.

(2) Обезбјеђење доказа врши се по службеној дужности или по предлогу странке, односно лица које има правни интерес.

Члан 194

(1) За обезбјеђење доказа у току поступка надлежан је орган који води поступак.

(2) За обезбјеђење доказа прије покретања поступка надлежан је орган на чијем се подручју налазе ствари које треба разгледати, односно на чијем подручју бораве лица која треба саслушати.

Члан 195

(1) О обезбјеђењу доказа доноси се посебан закључак.

(2) Против закључка којим се одбија предлог за обезбјеђење доказа допуштена је посебна жалба која не прекида ток поступка.

Глава XII
РЈЕШЕЊЕ

1. Орган који доноси рјешење

Члан 196

(1) На основу одлучних чињеница утврђених у поступку, орган надлежан за рјешавање доноси рјешење о управној ствари која је предмет поступка.

(2) Када о управној ствари рјешава колегијални орган, он може рјешавати кад је присутно више од половине његових чланова, а рјешење доноси већином гласова присутних чланова, ако законом или другим прописима није предвиђена квалификована већина.

Члан 197

Када је законом или другим прописима одређено да о једној ствари рјешавају два или више органа, сваки од њих дужан је да ријеши о тој ствари. Ти органи ће се споразумјети који ће од њих издати рјешење, а у рјешењу мора бити наведен акт другог органа.

Члан 198

(1) Када је законом или другим прописом одређено да рјешење доноси један орган уз претходну сагласност другог органа, рјешење се доноси пошто је други орган дао сагласност. Орган који доноси рјешење дужан је да у свом рјешењу наведе акт којим је други орган дао сагласност.

(2) Када је законом или другим прописом одређено да рјешење доноси један орган у сагласности са другим органом, орган који доноси рјешење саставља га и доставља, са списима предмета, на сагласност другом органу, који може дати сагласност потврдом на самом рјешењу или посебним актом. У том случају рјешење је донешено када је други орган дао сагласност, а сматра се као акт органа који га је донио, односно издао.

(3) Одредба става 2 овог члана важи и када је законом или другим прописом одређено да рјешење доноси један орган уз потврду или одобрење другог органа.

(4) Када је законом или другим прописом одређено да је надлежни орган дужан да прије доношења рјешења прибави мишљење другог органа, рјешење се доноси по прибављеном мишљењу.

(5) Орган чија је сагласност или мишљење потребно за доношење рјешења, дужан је да сагласност, односно мишљење да у року од једног мјесеца од дана кад му је затражено, ако посебним прописима није одређен други рок. Ако тај орган у том року не обавијести орган који доноси рјешење да даје или одбија сагласност, сматра се да је дао сагласност, а ако не да мишљење, надлежни орган може донијети рјешење и без прибављеног мишљења, ако посебним прописима није друкчије одређено.

Члан 199

Ако службено лице које је водило поступак није овлашћено да донесе рјешење, дужно је да поднесе нацрт рјешења органу који доноси рјешење. То службено лице парафира нацрт рјешења.

2. Облик и саставни дјелови рјешења

Члан 200

(1) Свако рјешење мора се као такво означити. Изузетно, посебним прописима може се предвидјети да се рјешењу може дати и други назив.

(2) Рјешење се доноси у писаној форми. Изузетно, у случајевима предвиђеним овим законом, рјешење се може објавити усмено.

(3) Писано рјешење садржи: увод; диспозитив (изреку); образложење; упутство о правном средству; назив органа са бројем и датумом рјешења; потпис службеног лица и печат органа. Ако се рјешење издаје у електронском облику, оно мора бити потписано заштићеним електронским потписом. У случајевима предвиђеним законом или другим прописом рјешење не мора садржавати поједине од тих дјелова. Ако се рјешење обрађује механографски, умјесто потписа и печата може да садржи факсимил.

(4) Када се рјешење објави усмено, мора се издати у писаном облику, осим ако законом или другим прописом није друкчије одређено. Писано израђено рјешење мора потпуно да одговара рјешењу које је усмено објављено.

(5) Рјешење се мора доставити странци у оригиналу или у овјереном препису.

(6) Писано рјешење је издато када се достави странци (ако има више странака, када се достави посљедњој странци), а усмено рјешење је објављено када је странци саопштено на језику који разумије.

Члан 201

(1) Увод рјешења садржи: назив органа који доноси рјешење; пропис о надлежности тог органа; име странке и њеног законског заступника или пуномоћника, ако га има и кратко означење предмета поступка.

(2) Ако су рјешење донијела два или више органа или је оно донешено уз сагласност два или више органа, то се мора навести у уводу, а ако је ствар ријешио колегијални орган, у уводу се означава дан сједнице на којој је ствар ријешена.

Члан 202

(1) Диспозитивом се рјешава о предмету поступка у цјелини и о свим захтјевима странака о којима у току поступка није посебно ријешено.

(2) У диспозитиву се може одредити и услов од чијег испуњења зависи остваривање права из рјешења.

(3) Ако се рјешењем налаже извршење неке радње, у диспозитиву ће се одредити и рок у коме се та радња мора извршити.

(4) Када је прописано да жалба не одлаже извршење рјешења, то мора бити наведено у диспозитиву.

(5) Диспозитивом се може ријешити и о трошковима поступка, ако их је било, одређујући њихов износ, ко је дужан да их плати, коме и у ком року. Ако се у диспозитиву не рјешава о трошковима, навешће се да ће се о њима донијети посебан закључак.

(6) Диспозитив мора бити кратак и одређен, а ако је потребно, може се подијелити и на више тачака.

Члан 203

(1) У једноставним управним стварима у којима учествује само једна странка, као и у једноставним управним стварима у којима у поступку учествују двије странке или више странака, али ни једна не приговара постављеном захтјеву, а захтјев се уважава, образложење рјешења може садржавати само кратко излагање захтјева странке и позивање на материјалне прописе на основу којих је управна ствар ријешена. У таквим стварима рјешење се може издати и на прописаном обрасцу.

(2) У осталим управним стварима образложење рјешења садржи: кратко излагање захтјева странака; утврђено чињенично стање, по потреби и разлоге који су били одлучни при оцјени доказа; разлоге због којих није уважен који од захтјева странака; материјалне прописе и разлоге који, с обзиром на утврђено чињенично стање, упућују на рјешење какво је дато у диспозитиву. Ако жалба не одлаже извршење рјешења, образложење садржи и позивање на пропис који то предвиђа. У образложењу рјешења морају се образложити и закључци против којих није допуштена посебна жалба.

(3) Када је надлежни орган законом или другим прописом овлашћен да ријеши управну ствар по слободној оцјени, дужан је да у образложењу, поред података из става 2 овог члана, наведе тај пропис и да изложи разлоге којима се при доношењу рјешења руководио. Орган је дужан да у образложењу наведе у којим границама је приликом одлучивања употријебио слободну оцјену и са којим циљем.

Члан 204

(1) Упутством о правном средству странка се обавјештава да ли против рјешења може изјавити жалбу или покренути управни спор или други поступак пред судом.

(2) Када се против рјешења може изјавити жалба, у упутству се наводи коме се изјављује, у ком року, у колико примјерака и с коликом таксом се предаје, као и да се може изјавити и на записник.

(3) Када се против рјешења може покренути управни спор или други судски поступак, у упутству се наводи коме суду се тужба подноси, у колико примјерака и у ком року.

(4) Када је у рјешењу дато погрешно упутство, странка може поступити по важећим прописима или по упутству. Странка која поступи по погрешном упутству не може због тога трпјети штетне посљедице.

(5) Када у рјешењу није дато никакво упутство или је упутство непотпуно, странка може поступити по важећим прописима, а може, у року од осам дана од дана достављања рјешења, тражити од органа који је рјешење донио да га допуни.

(6) Када је против рјешења могуће изјавити жалбу, а странка је погрешно упућена да против тог рјешења нема мјеста жалби или да се против њега може покренути управни спор, рок за жалбу тече од дана достављања рјешења суда којим је тужба одбачена као недопуштена, ако странка није прије тога поднијела жалбу надлежном органу.

(7) Када против рјешења није могуће изјавити жалбу, а странка је погрешно упућена да се против тог рјешења може жалити, па је изјавила жалбу и због тога пропустила рок за покретање управног спора, тај рок тече од дана достављања рјешења којим је жалба одбачена, ако странка није прије тога покренула управни спор.

(8) Упутство о правном средству, као посебан саставни дио рјешења, ставља се послије образложења, са лијеве стране.

Члан 205

(1) Рјешење потписује службено лице које га доноси.

(2) Рјешење које је донио колегијални орган потписује предсједавајући, ако законом или другим прописом није друкчије одређено.

(3) Када је колегијални орган донио потпуно рјешење, странкама се издаје овјерен препис рјешења, а када је управну ствар ријешио закључком, рјешење се израђује у складу са тим закључком. Овјерен препис тог рјешења доставља се странкама.

Члан 206

(1) Када се ради о управној ствари која се тиче више лица, која су органу позната, може се за сва та лица донијети једно рјешење, али она морају бити именована у диспозитиву, а у образложењу рјешења морају бити изложени разлози који се на свако од њих односе. Такво рјешење мора се доставити свакоме од тих лица, осим у случају предвиђеном у члану 80 овог закона.

(2) Ако се ради о управној ствари која се тиче више лица, која органу нијесу позната, може се за све њих донијети једно рјешење, али оно мора садржати такве податке да се из њих може лако утврдити на која се лица рјешење односи (на примјер, становници или власници непокретности у одређеној улици и слично).

Члан 207

(1) У управним стварима мањег значаја у којима се удовољава захтјеву странке, а не дира се у јавни интерес нити интерес трећих лица, рјешење се може састојати само од диспозитива у виду забиљешке на спису, ако су разлози за такво рјешење очигледни и ако није друкчије прописано.

(2) Рјешење из става 1 овог члана, по правилу, саопштава се странци усмено, а писмено јој се мора издати ако она то тражи.

(3) Рјешење из става 1 овог члана, по правилу, не садржи образложење, осим ако је, по природи, оно потребно. Такво рјешење може се издати на прописаном обрасцу.

Члан 208

(1) Када се ради о предузимању изузетно хитних мјера ради обезбјеђења јавног реда и мира и безбједности или ради отклањања непосредне опасности за живот и здравље људи или имовину, орган може донијети рјешење и усмено.

(2) Орган који је донио усмено рјешење по ставу 1 овог члана може наредити његово извршење без одлагања.

(3) По захтјеву странке, орган који је донио усмено рјешење дужан је да га изда странци у писаном облику, најкасније у року од осам дана од дана подношења захтјева. Тај захтјев се може поднијети у року од два мјесеца од дана доношења усменог рјешења.

3. Дјелимично, допунско и привремено рјешење

Члан 209

(1) Када се у једној управној ствари рјешава о више питања, а само су нека од њих сазрела за рјешавање и када се покаже као цјелисходно да се о тим питањима одлучи посебним рјешењем, орган може донијети рјешење само о тим питањима (дјелимично рјешење).

(2) Дјелимично рјешење сматра се, у погледу правних средстава и извршења, као самостално рјешење.

Члан 210

(1) Ако орган није рјешењем одлучио о свим питањима која су била предмет поступка, он може, на предлог странке или по службеној дужности, донијети посебно рјешење о питањима која донешеним рјешењем нијесу обухваћена (допунско рјешење). Ако предлог странке за доношење допунског рјешења буде одбијен, против закључка о томе допуштена је посебна жалба.

(2) Ако је предмет већ довољно расправљен, допунско рјешење може се донијети без поновног спровођења посебног испитног поступка.

(3) Допунско рјешење сматра се, у погледу правних средстава и извршења, као самостално рјешење.

Члан 211

(1) Ако је, према околностима случаја, неопходно прије завршетка поступка донијети рјешење којим се привремено уређују спорна питања или односи, такво се рјешење доноси на основу података који постоје у вријеме његовог доношења. У таквом рјешењу мора бити изричито назначено да је привремено.

(2) Доношење привременог рјешења по предлогу странке орган може условити давањем обезбјеђења за штету која би могла, усљед извршења тог рјешења, настати за супротну странку, ако основни захтјев предлагача не буде усвојен.

(3) Рјешењем о главној ствари које се доноси по окончању поступка укида се привремено рјешење донешено у току поступка.

(4) Привремено рјешење сматра се, у погледу правних средстава и извршења, као самостално рјешење.

4. Рок за издавање рјешења

Члан 212

(1) Када се поступак покреће поводом захтјева странке, односно по службеној дужности, ако је то у интересу странке, а прије доношења рјешења није потребно спроводити посебан испитни поступак, нити постоје други разлози због којих се не може донијети рјешење без одлагања (рјешавање претходног питања и др.), орган је дужан да донесе рјешење и достави га странци што прије, а најкасније у року од једног мјесеца од дана предаје уредног захтјева, односно од дана покретања поступка по службеној дужности, ако посебним законом није одређен краћи рок. У осталим случајевима, када се поступак покреће поводом захтјева странке, односно по службеној дужности, ако је то у интересу странке, орган је дужан да донесе рјешење и достави га странци најкасније у року од два мјесеца, ако посебним законом није одређен краћи рок.

(2) Ако орган против чијег је рјешења допуштена жалба не донесе рјешење и не достави га странци у прописаном року, странка има право на жалбу као да је њен захтјев одбијен. Ако жалба није допуштена, странка може непосредно покренути управни спор пред надлежним судом, у складу са законом којим се уређује управни спор.

5. Исправљање грешака у рјешењу

Члан 213

(1) Орган који је донио рјешење, односно службено лице које је потписало или издало рјешење може, у свако вријеме, исправити грешке у именима или бројевима, писању или рачунању, као и друге очигледне нетачности у рјешењу или његовим овјереним преписима. Исправка грешке производи правно дејство од дана од кога производи правно дејство рјешење које се исправља, ако је рјешење повољно за странку. Ако је рјешење неповољно за странку, онда исправка грешке производи правно дејство од дана издавања и достављања закључка о исправци.

(2) О исправци се доноси посебан закључак. Биљешка о исправци уписује се у изворник рјешења, а ако је то могуће и у све овјерене преписе достављене странкама. Биљешку потписује службено лице које је потписало закључак о исправци.

(3) Против закључка којим се већ донешено рјешење исправља или којим се одбија предлог за исправљање допуштена је посебна жалба.

6. Коначност и правоснажност рјешења

Члан 214

Коначно је рјешење које се више не може побијати жалбом. Од наступања правног дејства коначности странка може остваривати своја права, ако законом није друкчије одређено.

Члан 215

(1) Правоснажно је рјешење које се више не може побијати у управном спору, односно другом судском поступку, а странка је њиме стекла одређено право, односно правни интерес или су јој наложене одређене обавезе.

(2) Ако се жалбом, односно тужбом побијају поједини дјелови диспозитива рјешења, они дјелови диспозитива рјешења који се не побијају и нијесу зависни од других дјелова диспозитива рјешења постају правоснажни испуњењем услова из става 1 овог члана.

(3) Ако се рјешење побија у управном спору, односно другом судском поступку, а судском одлуком се не укида односно поништава, рјешење постаје правоснажно од правоснажности судске одлуке, којом је одлучено о законитости рјешења.

4) Правоснажно рјешење је могуће поништити, укинути, односно промијенити само на основу ванредних правних средстава одређених законом.

(5) Потврду о коначности, односно правоснажности рјешења издаје орган који води поступак, на захтјев странке, односно државног органа, ако се рјешење извршава у јавном интересу.

(6) У складу са овим законом могућа је исправка неправилно издате потврде о коначности односно правоснажности рјешења.

Глава XIII
ЗАКЉУЧАК

Члан 216

(1) Закључком се одлучује о питањима која се тичу поступка.

(2) Закључком се одлучује и о питањима која се, као споредна, појаве у вези са спровођењем поступка, а којима се не одлучује рјешењем.

Члан 217

(1) Закључак доноси службено лице које врши ону радњу поступка при којој се појавило питање које је предмет закључка, ако овим или другим законом није друкчије одређено.

(2) Ако се закључком налаже извршење неке радње, одредиће се и рок у коме се та радња мора извршити.

(3) Закључак се саопштава заинтересованим лицима усмено, а у писаном облику се издаје на захтјев лица које може против закључка изјавити посебну жалбу или када се може одмах тражити извршење закључка.

Члан 218

(1) Против закључка може се изјавити посебна жалба, само када је то законом изричито предвиђено. Такав закључак мора бити образложен и садржати и упутство о жалби.

(2) Жалба против закључка се изјављује у истом року, на исти начин и истом органу као и жалба против рјешења.

(3) Закључак против којег није допуштена посебна жалба могу странке и друга лица која имају правни интерес побијати жалбом против рјешења, осим ако је жалба против закључка овим законом искључена.

(4) Жалба не одлаже извршење закључка, осим ако је законом или самим закључком друкчије одређено.

ПРАВНА СРЕДСТВА

Глава XIV
ЖАЛБА

1. Право на жалбу

Члан 219

(1) Против рјешења донешеног у првом степену странка има право на жалбу.

(2) Право на жалбу има и лице коме није била дата могућност да учествује у првостепеном поступку, ако се рјешење односи на његова права и правне интересе (заинтересовано лице). Ако захтијева достављање рјешења у року који странка има за жалбу, то лице има право да изјави жалбу до рока за одлучивање о жалби странке.

(3) Државни тужилац и други државни органи, када су законом овлашћени, могу изјавити жалбу против рјешења којим је повријеђен закон у корист физичког или правног лица, а на штету јавног интереса.

Члан 220

(1) Против првостепеног рјешења министарства може се изјавити жалба само када је то законом предвиђено, као и у случају када се ради о ствари у којој је искључен управни спор.

(2) Против првостепеног рјешења органа управе, органа локалне самоуправе, установе и другог правног лица у вршењу јавних овлашћења дозвољена је жалба.

(3) Против рјешења Владе не може се изјавити жалба.

2. Надлежност органа за рјешавање по жалби

Члан 221

(1) Када је дозвољена жалба против првостепеног рјешења министарства и органа управе које је донијето од стране организационе јединице образоване за вршење одређених управних послова, по жалби рјешава то министарство, односно орган управе.

(2) По жалби на првостепено рјешење органа управе, органа локалне самоуправе, установе и другог правног лица у вршењу јавних овлашћења рјешава орган који врши надзор над његовим радом.

Члан 222

(1) По жалби против рјешења донешеног на основу члана 197 или члана 198 овог закона рјешава орган који је надлежан за рјешавање по жалби против рјешења органа који је издао (члан 197), односно донио (члан 198) побијано рјешење, ако посебним прописом није одређено да по жалби рјешава други орган.

(2) У случајевима из става 1 овог члана другостепени орган може само поништити побијано рјешење, а не може га измијенити.

(3) Ако је орган који је по ставу 1 овог члана требало да рјешава по жалби дао сагласност, одобрење или потврду на првостепено рјешење, по жалби рјешава орган одређен законом, а ако такав орган није одређен, то првостепено рјешење је коначно.

Члан 223

Ако за рјешавање по жалби на рјешење које је донијела установа и друго правно лице у вршењу јавних овлашћења није одређен другостепени орган, односно орган који врши надзор, по жалби рјешава орган управе надлежан за одговарајућу управну област.

3. Рок за жалбу

Члан 224

Жалба се подноси у року од 15 дана од дана достављања рјешења, ако законом није друкчије одређено.

Члан 225

(1) У току рока за жалбу рјешење се не може извршити. Када је жалба прописно изјављена, рјешење се не може извршити све док се рјешење које је донешено по жалби не достави странци.

(2) Изузетно, рјешење се може извршити у жалбеном року, као и пошто је жалба изјављена, ако је то законом предвиђено, ако се ради о предузимању хитних мјера (члан 133 став 1 тачка 4) или ако би усљед одлагања извршења била нанијета некој странци штета која се не би могла поправити. У посљедњем случају може се тражити одговарајуће обезбјеђење од странке у чијем се интересу спроводи извршење и овим обезбјеђењем условити извршење.

4. Разлози за побијање рјешења жалбом

Члан 226

(1) Рјешење се може побијати жалбом:

1) због повреде правила поступка;

2) због непотпуно или неправилно утврђеног чињеничног стања;

3) због погрешне примјене материјалног права.

(2) Битне повреде правила управног поступка постоје, ако:

1) рјешење донесе стварно ненадлежан орган;

2) лицу које је требало да учествује у својству странке или заинтересованог лица није била дата могућност да учествује у поступку;

3) ако странци или заинтересованом лицу није дата могућност да се изјасни о свим чињеницама и околностима које су биле битне за доношење рјешења;

4) ако странку није заступао законски заступник, односно ако пуномоћник није имао пуномоћје;

5) ако су прекршене одредбе овог закона о употреби језика у поступку;

6) ако је у вођењу или одлучивању у поступку учествовало лице које је, по овом закону, требало бити изузетно, односно лице које по овом или посебном закону не испуњава услове за вођење поступка, односно за одлучивање у поступку;

7) ако је диспозитив рјешења у супротности са образложењем, тако да није могуће утврђивање законитости у жалбеном поступку.

5. Садржај жалбе

Члан 227

(1) У жалби се мора навести рјешење које се побија и означити назив органа који га је донио, као и број и датум рјешења. Довољно је да жалилац у жалби изложи разлоге за жалбу, односно у ком је погледу незадовољан рјешењем, али жалбу не мора посебно образложити.

(2) У жалби се могу износити нове чињенице и нови докази, али је жалилац дужан да образложи због чега их није могао изнијети у првостепеном поступку.

(3) Ако су у жалби изнијете нове чињенице и нови докази, а у поступку учествују двије странке или више странака са супротним интересима, жалба се подноси у довољном броју примјерака за све странке. У том случају, орган доставља свакој странци примјерак жалбе и оставља јој рок да се о новим чињеницама и доказима изјасни. Тај рок не може бити краћи од осам ни дужи од 15 дана од дана достављања.

6. Предавање жалбе

Члан 228

(1) Жалба се непосредно предаје или шаље поштом органу који је донио првостепено рјешење.

(2) Ако је жалба предата или послата непосредно другостепеном органу, он је одмах шаље првостепеном органу.

(3) Жалба предата или послата непосредно другостепеном органу, у погледу рока, сматра се као да је предата првостепеном органу.

7. Рад првостепеног органа по жалби

Члан 229

(1) Првостепени орган испитује да ли је жалба допуштена, благовремена и изјављена од овлашћеног лица.

(2) Недопуштену, неблаговремену или од неовлашћеног лица изјављену жалбу првостепени орган ће одбацити својим закључком.

(3) Благовременост жалбе која је предата или послата непосредно другостепеном органу, првостепени орган цијени према дану кад је предата, односно послата том органу.

(4) Против закључка којим је жалба одбачена на основу става 2 овог члана странка има право на посебну жалбу. Ако орган који одлучује по жалби нађе да је жалба оправдана, одлучиће уједно и по жалби која је била одбачена.


Члан 230

(1) Ако орган који је донио првостепено рјешење нађе да је жалба основана, а није потребно спроводити нови посебни испитни поступак може ствар ријешити друкчије и новим рјешењем замијенити рјешење које се жалбом побија.

(2) Против рјешења из става 1 овог члана странка има право жалбе.

Члан 231

(1) Ако орган који је донио првостепено рјешење нађе, поводом жалбе, да је спроведени поступак био непотпун, а да је то могло бити од утицаја на рјешавање управне ствари, он може поступак допунити сагласно овом закону.

(2) Орган који је донио првостепено рјешење допуниће поступак и онда кад жалилац изнесе у жалби чињенице и доказе који би могли бити од утицаја за друкчије рјешење управне ствари, ако је жалиоцу морала бити дата могућност да учествује у поступку који је претходио доношењу рјешења, а та му могућност није била дата или му је била дата, а он је пропустио да је користи, али је у жалби оправдао то пропуштање.

(3) Према резултату допуњеног поступка, орган који је донио првостепено рјешење може, у границама захтјева странке, управну ствар ријешити друкчије и новим рјешењем замијенити рјешење које се жалбом побија.

(4) Против рјешења из става 3 овог члана странка има право жалбе.

Члан 232

Када је рјешење донешено без претходно спроведеног посебног испитног поступка који је био обавезан или када је донешено по члану 133 став 1 тач. 1, 2 или 3 овог закона, али странци није била дата могућност да се изјасни о чињеницама и околностима које су од значаја за доношење рјешења, а странка у жалби тражи да се посебни испитни поступак спроведе, односно да јој се пружи могућност да се изјасни о тим чињеницама и околностима, првостепени орган је дужан да спроведе тај поступак. По спровођењу поступка, првостепени орган може уважити захтјев из жалбе и донијети ново рјешење.

Члан 233

(1) Када орган који је донио првостепено рјешење нађе да је поднијета жалба допуштена, благовремена и изјављена од овлашћеног лица, а није новим рјешењем замијенио рјешење које се жалбом побија дужан је, без одлагања, а најкасније у року од 15 дана од дана пријема жалбе, доставити жалбу органу надлежном за рјешавање по жалби.

(2) Уз жалбу из става 1 овог члана првостепени орган је дужан да приложи све списе који се односе на предмет.

(3) Ако првостепени орган не достави списе предмета другостепеном органу у року из става 1 овог члана, другостепени орган затражиће од првостепеног органа да му достави списе предмета и одредиће му рок за то. Ако првостепени орган не достави списе предмета у остављеном року, другостепени орган може ријешити управну ствар и без списа предмета.

8. Рјешавање другостепеног органа по жалби

Члан 234

(1) Ако је жалба недопуштена, неблаговремена или изјављена од неовлашћеног лица, а првостепени орган је пропустио да је због тога одбаци, одбациће је орган који је надлежан за рјешавање по жалби.

(2) Ако жалбу не одбаци, другостепени орган узима предмет у рјешавање.

(3) Другостепени орган може одбити жалбу, поништити рјешење у цјелини или дјелимично или га измијенити.

Члан 235

(1) Другостепени орган ће одбити жалбу када утврди да је поступак који је рјешењу претходио правилно спроведен и да је рјешење правилно и на закону засновано, а жалба неоснована.

(2) Другостепени орган ће одбити жалбу и када нађе да је у првостепеном поступку било недостатака, али да они нијесу могли имати утицаја на рјешавање управне ствари, а не ради се о битним повредама правила поступка из члана 226 овог закона.

(3) Када другостепени орган нађе да је првостепено рјешење засновано на закону, али због других разлога, а не због оних који су у рјешењу наведени, он ће у свом рјешењу изложити те разлоге, а жалбу одбити.

Члан 236

(1) Ако другостепени орган утврди да је у првостепеном поступку учињена неправилност која чини рјешење ништавим, огласиће такво рјешење ништавим, као и онај дио поступка који је спроведен послије те неправилности.

(2) Ако другостепени орган утврди да је првостепено рјешење донио стварно ненадлежан орган, поништиће то рјешење по службеној дужности и доставити предмет надлежном органу на рјешавање.

(3) Ако другостепени орган утврди да се ради о битним повредама правила поступка из члана 226 став 2 овог закона, поништиће то рјешење по жалби, односно по службеној дужности и предмет вратити првостепеном органу на поновни поступак, осим у случају из члана 226 став 2 тачка 3 овог закона када може сам ријешити ствар, на начин што ће отклонити битне повреде правила поступка.


Члан 237

(1) Када другостепени орган утврди да се у првостепеном поступку није водило рачуна о правилима поступка која су од утицаја на рјешавање ствари, а не ради се о битним повредама правила поступка из члана 226 овог закона, он ће допунити поступак и отклонити наведене недостатке сам или преко првостепеног органа или замољеног органа. Ако другостепени орган нађе да се на основу чињеница утврђених у допуњеном поступку управна ствар мора ријешити друкчије него што је ријешена првостепеним рјешењем, он ће својим рјешењем поништити првостепено рјешење и сам ријешити управну ствар.

(2) Ако другостепени орган нађе да ће недостатке првостепеног поступка брже и економичније отклонити првостепени орган, он ће својим рјешењем поништити првостепено рјешење и вратити предмет првостепеном органу на поновни поступак. У том случају, другостепени орган је дужан својим рјешењем да укаже првостепеном органу у ком погледу треба допунити поступак, а првостепени орган је дужан у свему да поступи по другостепеном рјешењу и да, без одлагања, а најкасније у року од 30 дана од дана пријема предмета, донесе ново рјешење. Против новог рјешења странка има право на жалбу.

Члан 238

(1) Ако другостепени орган утврди да су у првостепеном рјешењу погрешно оцијењени докази, да је из утврђених чињеница изведен погрешан закључак у погледу чињеничног стања, да је погрешно примијењен правни пропис на основу кога се рјешава управна ствар или ако нађе да је на основу слободне оцјене требало донијети друкчије рјешење, он ће својим рјешењем поништити првостепено рјешење и сам ријешити управну ствар.

(2) Ако другостепени орган утврди да је рјешење правилно у погледу утврђених чињеница и у погледу примјене закона, али да се циљ због кога је донешено може постићи и другим средствима повољнијим за странку, измијениће првостепено рјешење у том смислу.


Члан 239

(1) Другостепени орган може, поводом жалбе, измијенити првостепено рјешење у корист жалиоца и мимо захтјева постављеног у жалби, а у оквиру захтјева постављеног у првостепеном поступку, ако се тиме не вријеђа право трећих лица.

(2) Другостепени орган може, поводом жалбе, измијенити првостепено рјешење на штету жалиоца, или само из неког од разлога предвиђених у чл. 257, 259 и 260 овог закона.

Члан 240

(1) Одредбе овог закона које се односе на првостепено рјешење сходно се примјењују и на рјешења која се доносе по жалби.

(2) У образложењу другостепеног рјешења морају се оцијенити и сви наводи жалбе.


9. Жалба када првостепено рјешење није донешено

Члан 241

(1) Ако је жалбу изјавила странка зато што првостепени орган није донио рјешење у прописаном року (члан 212 став 2), другостепени орган ће тражити да му првостепени орган саопшти разлоге због којих рјешење није донешено у року. Ако нађе да рјешење није донешено у року из оправданих разлога или због кривице странке, одредиће првостепеном органу рок за доношење рјешења, који не може бити дужи од једног мјесеца. Ако разлози због којих рјешење није донешено у року нијесу оправдани, другостепени орган ће тражити да му првостепени орган достави списе предмета.

(2) Ако другостепени орган може ријешити управну ствар према списима предмета, донијеће своје рјешење, а ако не може, сам ће спровести поступак и својим рјешењем ријешити управну ствар. Изузетно, ако другостепени орган нађе да ће поступак брже и економичније спровести првостепени орган, наложиће да то учини и да му прикупљене податке достави у одређеном року, послије чега ће сам ријешити управну ствар. Такво рјешење је коначно.

10. Рок за доношење рјешења по жалби

Члан 242

(1) Рјешење по жалби мора се донијети и доставити странци што прије, а најкасније у року од два мјесеца од дана предаје жалбе, ако посебним законом није одређен краћи рок.

(2) Ако странка одустане од жалбе, поступак по жалби обуставља се закључком, против кога није допуштена жалба. Против тог закључка може се непосредно покренути управни спор пред надлежним судом.


11. Достављање другостепеног рјешења

Члан 243

Орган који је донио другостепено рјешење шаље, по правилу, своје рјешење, са списима предмета, првостепеном органу, који је дужан да га достави странкама у року од осам дана од дана пријема списа.

Глава XV

ПОНАВЉАЊЕ ПОСТУПКА

1. Покретање понављања поступка

Члан 244

Поступак окончан рјешењем против кога нема редовног правног средства у поступку (коначно рјешење) поновиће се, ако:

1) се сазна за нове чињенице или се нађе или стекне могућност да се употријебе нови докази који би, сами или у вези са већ изведеним и употријебљеним доказима, могли довести до друкчијег рјешења да су те чињенице, односно докази били изнесени или употријебљени у ранијем поступку;

2) је рјешење донешено на основу лажне исправе или лажног исказа свједока или вјештака или ако је дошло као посљедица дјела кажњивог по кривичном закону;

3) се рјешење заснива на пресуди донешеној у кривичном поступку или у поступку за привредни преступ, а та пресуда је правоснажно укинута;

4) је рјешење повољно за странку донешено на основу неистинитих навода странке којима је орган који је водио поступак био доведен у заблуду;

5) се рјешење органа који је водио поступак заснива на неком претходном питању, а надлежни орган је то питање касније ријешио битно друкчије;

6) је у доношењу рјешења учествовало службено лице које је по закону морало бити изузетно;

7) је рјешење донијело службено лице које није било овлашћено за његово доношење;

8) колегијални орган који је донио рјешење није рјешавао у саставу предвиђеном важећим прописима или ако за рјешење није гласала прописана већина;

9) лицу које је требало да учествује у својству странке, односно заинтересованом лицу није била дата могућност да учествује у поступку, а не ради се о случају из члана 219 става 2 овог закона;

10) странку није заступао законски заступник, а по закону је требало да је заступа.


Члан 245

(1) Понављање поступка може тражити странка, а орган који је донио рјешење којим је поступак завршен може покренути понављање поступка по службеној дужности.

(2) Због околности наведених у члану 244 тач. 1, 6, 7, 8 и 10 овог закона странка може тражити понављање поступка само ако без своје кривице није била у стању да у ранијем поступку изнесе околности због којих тражи понављање.

(3) Из разлога наведених у члану 244 тач. 6 до 10 овог закона странка не може тражити понављање поступка, ако је тај разлог био без успјеха изнесен у ранијем поступку.

(4) Државни тужилац може тражити понављање поступка под истим условима као и странка.

Члан 246

Ако је рјешење по коме се тражи понављање поступка било предмет управног спора, понављање се може дозволити само због чињеница које је орган утврдио у ранијем поступку, а не и због оних које је утврдио суд у свом поступку.

Члан 247

(1) Странка може тражити понављање поступка у року од једног мјесеца, и то:

1) у случају из члана 244 тачка 1 - од дана када је могла изнијети нове чињенице, односно употријебити нове доказе;

2) у случају из члана 244 тач. 2 и 3 - од дана када је сазнала за правоснажну пресуду у кривичном поступку или у поступку за привредни преступ, а ако се поступак не може спровести - од дана када је сазнала за обуставу тог поступка или за околности због којих се поступак не може покренути, односно за околности због којих нема могућности за кривично гоњење, односно за гоњење за привредни преступ;

3) у случају из члана 244 тачка 5 - од дана када је могла употријебити нови акт (пресуду, рјешење);

4) у случају из члана 244 тач. 4, 6, 7 и 8 - од дана када је сазнала разлог за понављање;

5) у случају из члана 244 тач. 9 и 10 - од дана када јој је достављено рјешење.

(2) Ако би рок одређен у ставу 1 овог члана почео да тече прије него што је рјешење постало коначно, тај ће се рок рачунати од дана када рјешење постане коначно, односно од достављања коначног рјешења надлежног органа.

(3) Роком из става 1 овог члана везан је и орган ако понављање поступка покреће по службеној дужности.

(4) По протеку рока од пет година од достављања рјешења странци, односно заинтересованом лицу, понављање управног поступка се не може тражити нити се може покренути по службеној дужности.

(5) Понављање се, изузетно, може тражити, односно покренути и послије рока од пет година само из разлога наведених у члану 244 тач. 2, 3 и 5 овог закона.

Члан 248

(1) Поступак се може поновити из разлога наведених у члану 244 тачка 2 овог закона и ако се кривични поступак не може спровести или ако постоје околности због којих се тај поступак не може покренути.

(2) Прије доношења закључка о понављању поступка из разлога наведених у члану 244 тачка 2 овог закона, службено лице ће од органа надлежног за кривично гоњење затражити обавјештење о томе да ли је кривични поступак обустављен, односно да ли постоје околности због којих се тај поступак не може покренути. Службено лице не мора затражити такво обавјештење, ако је наступила застарјелост кривичног гоњења или ако је наступила смрт лица на чију се кривичну одговорност указује у захтјеву за понављање, односно ако околности због којих се кривични поступак не може покренути само службено лице може са сигурношћу утврдити.

Члан 249

Странка је дужна да у предлогу за понављање поступка учини вјероватним околности на којима заснива предлог, као и околност да је предлог стављен у законском року.

2. Рјешавање о понављању поступка

Члан 250

(1) Предлог за понављање поступка странка предаје или шаље органу који је о предмету рјешавао у првом степену или органу који је донио коначно рјешење.

(2) О предлогу за понављање поступка рјешава орган који је донио коначно рјешење.

(3) Када се понављање поступка тражи по рјешењу које је донешено у другом степену, првостепени орган који прими предлог за понављање поступка прикључиће списе предмета предлогу и доставиће их органу који је рјешавао у другом степену.

Члан 251

(1) Када орган који је надлежан за рјешавање о предлогу за понављање поступка прими предлог дужан је да испита да ли је предлог благовремен, да ли га је поднијело овлашћено лице и да ли је околност на којој се предлог заснива учињена вјероватном.

(2) Ако услови из става 1 овог члана нијесу испуњени, орган ће својим закључком одбацити предлог за понављање поступка.

(3) Ако су услови из става 1 овог члана испуњени, орган ће испитати да ли су околности, односно докази који се износе као разлог за понављање поступка такви да би могли довести до друкчијег рјешења, па ако утврди да нијесу, одбиће предлог својим рјешењем.

Члан 252

(1) Ако орган не одбаци нити одбије предлог за понављање поступка на основу члана 251 овог закона, донијеће закључак да се понављање поступка дозволи и одредиће у коме ће се обиму поступак поновити. У понављању поступка по службеној дужности, орган ће донијети закључак којим се понављање дозвољава, ако претходно утврди да су за понављање испуњени законски услови. Раније радње у поступку на које не утичу разлози понављања поступка неће се понављати.

(2) Када је то према околностима случаја могуће, а у интересу је убрзања поступка, надлежни орган може, чим утврди постојање услова за понављање, прећи на оне радње поступка које треба поновити, не доносећи посебан закључак којим се понављање дозвољава.

(3) Када о предлогу за понављање поступка одлучује другостепени орган, он ће сам извршити потребне радње у поновљеном поступку, а изузетно, ако нађе да ће те радње брже и економичније извршити првостепени орган, наложиће му да то учини и да му материјал о томе достави у одређеном року.

Члан 253

На основу података прибављених у ранијем и у поновљеном поступку, орган доноси рјешење о управној ствари која је била предмет поступка и њима може рјешење, које је било предмет понављања поступка, оставити на снази или га замијенити новим. У случају замјене рјешења, с обзиром на све чињенице и околности, орган може раније рјешење поништити или укинути.

Члан 254

(1) Против закључка, односно рјешења којим се одбацује или одбија предлог за понављање поступка, као и против рјешења донешеног у поновљеном поступку може се изјавити жалба само кад је тај закључак, односно рјешење донио првостепени орган. Ако је закључак или рјешење донио другостепени орган, може се непосредно покренути управни спор.

(2) Против закључка којим се дозвољава понављање поступка није дозвољена жалба.

Члан 255

(1) Предлог за понављање поступка, по правилу, не одлаже извршење рјешења по коме се понављање тражи, али орган који је надлежан за одлучивање о предлогу за понављање поступка, ако има довољно разлога за оцјену да би тај предлог био уважен, може ријешити да се одложи извршење док се не одлучи о понављању поступка.

(2) Закључак којим се дозвољава понављање поступка одлаже извршење рјешења против кога је понављање дозвољено.

Глава XVI

НАРОЧИТИ СЛУЧАЈЕВИ ПОНИШТАВАЊА, УКИДАЊА И МИЈЕЊАЊА РЈЕШЕЊА

1. Мијењање и поништавање рјешења у вези са управним спором

Члан 256

Орган против чијег је рјешења благовремено покренут управни спор може, до завршетка спора, ако уважава све захтјеве тужбе, поништити или измијенити своје рјешење из оних разлога из којих би суд могао поништити такво рјешење, ако се тиме не вријеђа право странке у управном поступку или право трећег лица.

2. Поништавање и укидање по основу службеног надзора

Члан 257

(1) Коначно рјешење надлежни орган ће поништити по основу службеног надзора, ако:

1) га је донио стварно ненадлежни орган, а не ради се о случају предвиђеном у члану 260 тачка 1 овог закона;

2) је у истој управној ствари раније донешено правоснажно рјешење којим је та управна ствар друкчије ријешена;

3) га је донио један орган без сагласности, потврде, одобрења или мишљења другог органа, а то је потребно по закону или другом пропису;

4) га је донио мјесно ненадлежни орган;

5) је рјешење донешено као посљедица принуде, изнуде, уцјене, притиска или друге недозвољене радње.

(2) Ако је за доношење рјешења надлежан државни орган или организација, а рјешење је донијела Влада, такво рјешење се не може поништити на основу одредбе става 1 тачка 1 овог члана.

Члан 258

(1) Рјешење може поништити или укинути, по основу службеног надзора, другостепени орган. Ако нема другостепеног органа, рјешење може поништити или укинути орган који је овлашћен да врши надзор над радом органа који је донио рјешење.

(2) Надлежни орган доноси рјешење о поништењу рјешења по службеној дужности, по захтјеву странке или државног тужиоца, а рјешење о укидању - по службеној дужности или по захтјеву државног тужиоца.

(3) Рјешење о поништењу на основу члана 257 став 1 тач. 1 до 3 овог закона може се донијети у року од пет година, а на основу става 1 тачка 4 истог члана - у року од једне године од дана кад је рјешење постало коначно. Рјешење о укидању на основу члана 257 став 2 овог закона може се донијети у року од једне године од дана кад је рјешење постало коначно.

(4) Рјешење о поништењу рјешења на основу члана 257 став 1 тачка 5 овог закона може се донијети без обзира на рокове утврђене у ставу 3 овог члана.

(5) Против рјешења донешеног на основу члана 257 овог закона није допуштена жалба, већ се против њега може непосредно покренути управни спор.

3. Ванредно укидање

Члан 259

(1) Извршно рјешење може се укинути, ако је то потребно ради отклањања тешке и непосредне опасности по живот и здравље људи, јавну безбједност, јавни мир и јавни поредак или јавни морал или ради отклањања поремећаја у привреди, ако се то не би могло успјешно отклонити другим средствима којима би се мање дирало у стечена права. Рјешење се може укинути и само дјелимично, у обиму неопходном да се опасност отклони или заштите наведени јавни интереси.

(2) Ако је рјешење донио првостепени орган, то рјешење може, у смислу става 1 овог члана, укинути тај орган, а може га укинути и другостепени орган. Ако другостепеног органа нема, рјешење може укинути орган који је овлашћен да врши надзор над радом органа који је донио рјешење.

(3) Против рјешења којим се раније рјешење укида допуштена је жалба само када је то рјешење донио првостепени орган. Када је то рјешење донио другостепени орган или орган који врши надзор, против таквог рјешења може се непосредно покренути управни спор.

(4) Странка која услед укидања рјешења трпи стварну штету има право на накнаду претрпљене штете, изузев накнаде за изгубљену добит. О захтјеву за накнаду претрпљене штете рјешава, у парничном поступку, надлежни суд.

4. Оглашавање рјешења ништавим

Члан 260

Ништавим се оглашава рјешење:

1) које је у управном поступку донешено у ствари из судске надлежности или у ствари о којој се уопште не може рјешавати у управном поступку;

2) које би својим извршењем могло проузроковати неко дјело кажњиво по кривичном закону;

3) чије извршење није могуће;

4) које је донио орган без претходног захтјева странке (члан 117), а на то странка није накнадно, изричито или прећутно, пристала;

5) ако је странка постигла повољно рјешење у супротности са чланом 11 овог закона;

6) које садржи неправилност која је по некој изричитој законској одредби предвиђена као разлог ништавости.

Члан 261

(1) Рјешење се може, у свако доба, огласити ништавим по службеној дужности или по предлогу странке или државног тужиоца.

(2) Рјешење се може огласити ништавим у цјелини или дјелимично.

(3) Против рјешења којим се неко рјешење оглашава ништавим или се одбија предлог странке или државног тужиоца за оглашавање рјешења ништавим допуштена је жалба. Ако нема органа који рјешава по жалби, против тог рјешења може се непосредно покренути управни спор.

5. Правне посљедице поништавања и укидања

Члан 262

(1) Поништавањем рјешења поништавају се и правне посљедице које је то рјешење произвело.

(2) Укидањем рјешења не поништавају се правне посљедице које је рјешење већ произвело, али се онемогућава даље произвођење правних посљедица укинутог рјешења.

(3) Оглашавање рјешења ништавим има последице из става 1 овог члана, с тим што странка може, у парничном поступку, тражити и накнаду штете која је настала на основи ништавог рјешења.

6. Дужност обавјештавања надлежног органа у случају постојања разлога за понављање поступка, односно за поништавање, укидање или мијењање рјешења

Члан 263

Орган који сазна за рјешење којим је повријеђен закон, а повреда може бити разлог за понављање поступка, односно за поништавање, укидање или мијењање рјешења дужан је да о томе, без одлагања, обавијести орган надлежан за покретање поступка и доношење рјешења, односно државног тужиоца.

ИЗВРШЕЊЕ

Глава XVII

1. Заједничке одредбе

Члан 264

(1) Извршење рјешења спроводи се ради остваривања новчаних или неновчаних обавеза.

(2) Рјешење се извршава када постане извршно.

(3) Првостепено рјешење постаје извршно:

1) истеком рока за жалбу, ако жалба није изјављена;

2) достављањем странци, ако жалба није допуштена;

3) достављањем странци, ако жалба не одлаже извршење;

4) достављањем странци рјешења којим се жалба одбацује или одбија.

(4) Другостепено рјешење којим је измијењено првостепено рјешење постаје извршно кад се достави странци.

(5) Ако је у рјешењу одређено да се радња која је предмет извршења може извршити у остављеном року, рјешење постаје извршно истеком тог рока. Ако рјешењем није одређен рок за извршење радње, рјешење постаје извршно у року од 15 дана од дана достављања. Рјешењем остављени рок за извршење рјешења, односно прописани рок од 15 дана почиње да тече од дана када рјешење, у смислу ст. 3 и 4 овог члана, постане извршно.

(6) Извршење се може спровести и на основу поравнања, али само против лица које је учествовало у поравнању.

(7) Ако жалба одлаже извршење рјешења, а рјешење се односи на двије странке или више странака које у поступку учествују са истовјетним захтјевима, жалба макар и једне странке спрјечава извршност рјешења.

Члан 265

(1) Закључак донешен у поступку извршава се када постане извршан.

(2) Закључак против кога се не може изјавити посебна жалба, као и закључак против кога се може изјавити посебна жалба која не одлаже његово извршење постаје извршан саопштавањем, а ако није саопштен - достављањем странци.

(3) Када је законом или самим закључком одређено да жалба одлаже извршење закључка, закључак постаје извршан истеком рока за жалбу, ако жалба није изјављена, а ако је изјављена - достављањем странци рјешења којим се жалба одбацује или одбија.

(4) У осталим случајевима, закључак постаје извршан под условима прописаним за извршност рјешења у члану 264 ст. 4, 5 и 7 овог закона.

(5) Одредбе овог закона о извршењу рјешења важе и за извршење закључка.


Члан 266

(1) Када постоји могућност да се извршење спроведе на више начина и примјеном разних средстава, извршење ће се спровести на онај начин и примјеном оног средства који доводе до циља, а који су по извршеника најблажи.

(2) Недјељом, у дане државних празника и ноћу, радње извршења могу се спровести само ако постоји опасност од одлагања и ако је орган који спроводи извршење издао за то писани налог.

Члан 267

(1) Извршење се спроводи против лица које је обавезно да испуни обавезу (извршеник).

(2) Извршење се спроводи по службеној дужности или по предлогу странке.

(3) По службеној дужности извршење се спроводи када то налаже јавни интерес, а извршење које је у интересу странке спроводи се по предлогу странке (тражилац извршења).

Члан 268

Извршење рјешења спроводи се административним путем (административно извршење), а у случајевима предвиђеним овим законом - судским путем (судско извршење).

Члан 269

(1) Извршење ради испуњења новчаних и неновчаних обавеза извршеника спроводи се административним путем.

(2) Извршење рјешења на некретнине и на удјеле чланова у привредном друштву и другом облику обављања привредне дјелатности спроводи се судским путем по закону којим је уређен извршни поступак.

Члан 270

(1) Административно извршење, изузев новчаних обавеза, спроводи орган који је ствар рјешавао у првом степену, ако посебним прописом није друкчије одређено.

(2) Носиоци јавних овлашћења могу спроводити извршење својих рјешења, ако добију дозволу од министра надлежног за послове управе, односно предсједника општине.

(3) Ако је прописано да административно извршење не може спровести орган који је управну ствар рјешавао у првом степену, а посебним прописом није одређен орган који је за то овлашћен, извршење спроводи надлежни државни орган на чијем се подручју налази пребивалиште, односно боравиште или сједиште извршеника, ако законом није друкчије одређено.

(4) Орган надлежан за унутрашње послове дужан је да органу надлежном за спровођење извршења, на његов захтјев, пружи помоћ у спровођењу извршења.

Члан 271

(1) Орган надлежан за спровођење административног извршења доноси, по службеној дужности или по предлогу тражиоца извршења, закључак о дозволи извршења. Закључком се констатује да је рјешење које треба извршити постало извршно и одређују начин и средства извршења. Против овог закључка допуштена је жалба надлежном другостепеном органу.

(2) Ако се ради о рјешењу из члана 133 тачка 4 овог закона, закључак о дозволи извршења, начин, рок и средства извршења одређују се у рјешењу тако да се не издаје закључак о дозволи извршења.

(3) Закључак о дозволи извршења рјешења које је донешено у управној ствари по службеној дужности, орган надлежан за спровођење административног извршења дужан је да донесе, без одлагања, кад је то рјешење постало извршно, а најкасније у року од 30 дана од дана када је рјешење постало извршно, ако посебним прописом није друкчије одређено. Недоношење закључка до тог рока не искључује обавезу његовог доношења.

(4) Када административно извршење не спроводи орган који је рјешавао у првом степену, тражилац извршења подноси предлог за дозволу извршења органу који је донио рјешење које треба извршити. Ако је рјешење постало извршно, тај орган ставља на рјешење потврду да је постало извршно (потврда извршности) и доставља га ради извршења органу надлежном за извршење, с тим што ће истовремено предложити и начин и средства извршења. Орган надлежан за извршење ће донијети закључак о дозволи извршења.

(5) Када по службеној дужности треба спровести извршење рјешења органа који није овлашћен за спровођење извршења, тај орган се ради извршења обраћа предлогом за дозволу извршења органу надлежном за извршење након спроведеног поступка прописаног у ставу 3 овог члана.

Члан 272

(1) Административно извршење које спроводи орган који је управну ствар рјешавао у првом степену спроводи се на основу рјешења које је постало извршно и закључка о дозволи извршења.

(2) Административно извршење које не спроводи орган који је управну ствар рјешавао у првом степену спроводи се на основу рјешења на ком је стављена потврда извршности и закључка о дозволи извршења.

Члан 273

(1) У поступку административног извршења може се изјавити жалба која се односи само на извршење, а њоме се не може побијати правилност рјешења које се извршава.

(2) Жалба се изјављује надлежном другостепеном органу. Жалба не одлаже извршење. У погледу рока за жалбу и органа надлежног за рјешавање по жалби примјењују се одредбе чл. 221 до 225 овог закона.

Члан 274

(1) Административно извршење ће се обуставити по службеној дужности и спроведене радње поништити, ако се утврди да је обавеза у цјелини извршена, да извршење није било уопште допуштено, да је било спроведено према лицу које није у обавези, ако тражилац извршења одустане од свог захтјева, односно ако је извршна исправа поништена или укинута.

(2) Административно извршење ће се одложити, ако се утврди да је у погледу извршења обавезе дозвољен почек или је, умјесто привременог рјешења које се извршава, донешено рјешење о главној ствари које се разликује од привременог рјешења. Одлагање извршења одобрава орган који је донио закључак о дозволи извршења.

Члан 275

(1) Рјешења која гласе на новчане обавезе, односно новчане казне донешена по овом закону или по прописима о посебним управним поступцима извршава орган управе надлежан за јавне приходе.

(2) Новчана казна наплаћује се у корист буџета из кога се финансирају послови, односно орган који је изрекао казну.

Члан 276

(1) Када треба да се спроведе судско извршење рјешења донесеног у поступку, орган чије рјешење треба извршити ставља на рјешење потврду извршности (члан 271 став 3) и доставља га ради извршења суду надлежном за извршење.

(2) Рјешење донешено у поступку које садржи потврду извршности јесте основ за судско извршење. То извршење спроводи се по одредбама закона којим се уређује извршни поступак и одредбама других закона који важе за судско извршење.

2. Извршење неновчаних обавеза

Члан 277

Извршење ради остваривања неновчаних обавеза извршеника спроводи се преко других лица, односно принудом.

1) Извршење преко других лица
Члан 278

(1) Ако се извршеникова обавеза састоји у извршењу радње коју може извршити и друго лице, а извршеник је не изврши уопште или је не изврши у цјелини, та радња ће се извршити преко другог лица, на трошак извршеника. Извршеник мора бити на то претходно опоменут.

(2) У случају из става 1 овог члана, орган који спроводи извршење може закључком наложити извршенику да унапријед положи износ који је потребан за подмирење трошкова извршења, а да се обрачун накнадно изврши. Закључак о полагању тог износа је извршан.

2) Извршење принудом
Члан 279

(1) Ако је извршеник дужан да нешто допусти или трпи, па поступа противно тој обавези или ако је предмет извршења извршеникова радња коју не може умјесто њега да изврши друго лице, орган који спроводи извршење принудиће извршеника на испуњење обавезе принудном мјером, односно новчаном казном.

(2) Орган који спроводи извршење најприје ће запријетити извршенику примјеном принудног средства, ако своју обавезу не изврши у остављеном року. Ако извршеник у току тог рока предузме неку радњу противно својој обавези или ако остављени рок безуспјешно протекне, запријећено принудно средство ће се одмах извршити, а уједно ће се одредити нови рок за извршење радње и запријетити новом, строжом, принудном мјером.

(3) Новчана казна која се на основу става 1 овог члана изриче први пут не може бити мања за правно лице од 500 € нити већа од 5.000 €, а за физичко лице не може бити мања од 50 € нити већа од 500 €. Новчана казна се може поново изрицати све док се обавеза не изврши.

(4) Наплаћена новчана казна се не враћа.

Члан 280

Ако се извршење неновчане обавезе уопште или благовремено не може спровести примјеном средстава предвиђених у чл. 278 и 270 овог закона, извршење се, према природи обавезе, може спровести и непосредном принудом, ако прописом није друкчије одређено.

Члан 281

(1) Кад је на основу рјешења спроведено извршење, а рјешење је касније поништено или измијењено, извршеник има право да захтијева да му се врати оно што му је одузето, односно да се ствар врати у стање које произлази из новог рјешења.

(2) О захтјеву извршеника рјешава орган који је донио закључак о дозволи извршења.

Глава XVIII

ИЗВРШЕЊЕ РАДИ ОБЕЗБЈЕЂЕЊА И ПРИВРЕМЕНИ ЗАКЉУЧАК

1. Извршење ради обезбјеђења

Члан 282

(1) Ради обезбјеђења извршења може се закључком дозволити извршење рјешења и прије него што је оно постало извршно, ако би без тога могло бити осујећено или знатно отежано извршење послије извршности рјешења.

(2) Ако се ради о обавезама које се принудно извршавају само по предлогу странке, предлагач мора опасност од осујећења или отежавања извршења учинити вјероватном, а орган може извршење из става 1 овог члана условити давањем обезбјеђења сходно члану 211 став 2 овог закона.

(3) Против закључка донешеног на предлог странке за извршење ради обезбјеђења, као и против закључка донешеног по службеној дужности допуштена је посебна жалба. Жалба против закључка којим је одређено извршење ради обезбјеђења не одлаже спровођење извршења.

Члан 283

(1) Извршење ради обезбјеђења може се спровести административним или судским путем, а извршење ради обезбјеђења извршења на некретнинама или на удјелу чланова у привредним друштвима или другим облицима обављања привредне дјелатности спроводи се судским путем по одредбама Закона о извршном поступку.

(2) Кад се извршење ради обезбјеђења спроводи судским путем, суд поступа по одредбама закона којим се уређује извршни поступак и одредбама других закона који важе за судско извршење.

Члан 284

Извршење привременог рјешења може се спровести само у оном обиму и у оним случајевима у којима је допуштено извршење ради обезбјеђења.

2. Привремени закључак о обезбјеђењу

Члан 285

(1) Ако постоји или је бар учињена вјероватном обавеза странке, а постоји опасност да ће обавезана странка на други начин осујетити или знатно отежати извршење обавезе, орган надлежан за доношење рјешења о обавези странке може, прије доношења рјешења о тој обавези, донијети привремени закључак ради обезбјеђења извршења обавезе. Приликом доношења привременог закључка орган је дужан да води рачуна о одредби члана 266 став 1 овог закона и да образложи закључак.

(2) Доношење привременог закључка може се условити давањем обезбјеђења предвиђеног у члану 211 став 2 овог закона.

(3) У погледу привременог закључка донешеног на основу става 1 овог члана примјењиваће се одредбе члана 282 став 3 и члана 283 овог закона.

Члан 286

(1) Ако је правоснажним рјешењем утврђено да правно не постоји обавеза странке за чије је обезбјеђење био донешен привремени закључак или је на други начин утврђено да је захтјев за доношење привременог закључка био неоснован, предлагач у чију је корист привремени закључак донешен дужан је да накнади супротној странци штету која јој је проузрокована донешеним закључком.

(2) О накнади штете из става 1 овог члана рјешава орган који је донио привремени закључак, ако је предлагач сагласан да штету накнади. Ако предлагач није сагласан да штету накнади, супротна страна може захтјев за накнаду штете остваривати пред надлежним судом у парничном поступку.

СПРОВОЂЕЊЕ ЗАКОНА, ИНСПЕКЦИЈСКИ НАДЗОР И ПРЕЛАЗНЕ И ЗАВРШНЕ ОДРЕДБЕ

Глава XIX

СПРОВОЂЕЊЕ ЗАКОНА

Члан 287

(1) О рјешавању у управним стварима води се службена евиденција.

(2) Евиденција из става 1 овог члана садржи податке о: броју поднешених захтјева; броју покренутих поступака по службеној дужности; начину и роковима рјешавања управних ствари у првостепеном и другостепеном поступку; броју поништених, односно укинутих управних аката и броју одбачених захтјева, односно обустављених поступака.

(3) Податке из става 2 овог члана органи воде и исказују по одговарајућим управним областима и дужни су да исте, два пута годишње, доставе министарству које врши надзор над њиховим радом.

Члан 288

Износи наплаћени од изречених новчаних казни од стране органа који води поступак уплаћују се у републички буџет, односно буџет јединице локалне самоуправе.

Члан 289

(1) Позиви, доставнице, наређења за довођење, записници, као и други акти који се користе у поступку сачињавају се по прописаним обрасцима.

(2) Обрасце из става 1 овог члана утврђује орган управе надлежан за послове државне управе.

ИНСПЕКЦИЈСКИ НАДЗОР

Члан 290

(1) Инспекцијски надзор над примјеном одредаба закона и других прописа о управном поступку који се односе на ефикасност и ажурност у рјешавању управних ствари, поступање у складу са правилима поступка, пружање правне помоћи и трошкове управног поступка, примјеном прописа о канцеларијском пословању и вођењу евиденција, врши орган управе надлежан за послове државне управе.

(2) Орган из става 1 овог члана врши инспекцијски надзор и над примјеном закона и других прописа из области система државне управе у односу на организацију управе, јавност рада, равноправност језика и писма и стручну спрему запослених који врше послове државне управе.

(3) Инспекцијски надзор из ст. 1 и 2 овог члана врши се у државним органима, судовима, органима локалне самоуправе, службама органа републике и општине и у предузећима, установама и другим правним лицима која врше јавна овлашћења.

Члан 291

Инспекцијски надзор над спровођењем закона и других прописа из члана 290 врше управни инспектори у складу са законом о инспекцијском надзору.

Члан 292

(1) У случајевима неизвршења, несавјесног, неблаговременог или немарног вршења службених обавеза, злоупотребе службеног положаја или прекорачења овлашћења која се односе на примјену правила управног поступка, одлучивање, вођење прописаних евиденција, канцеларијско пословање, одбијање или давање нетачних података управном инспектору потребних за остваривање његове функције, управни инспектор рјешењем може изрећи сљедеће управне мјере:

1) новчану казну до 30% плате службеника за посљедњи мјесец;

2) забрану вршења послова службенику на управним пословима, пословима вођења евиденције или канцеларијског пословања.

(2) У случају из става 1 тачка 2 овог члана инспектор ће, у року од осам дана, поднијети захтјев о покретању дисциплинског поступка.

(3) Мјера из става 1 тачка 2 овог члана траје до окончања дисциплинског поступка.

Члан 293

Када управни инспектор утврди да на управним пословима, евиденцијама или канцеларијском пословању ради службеник који не испуњава прописане услове, забраниће му вршење послова.

Глава ХХ

ПРЕЛАЗНЕ И ЗАВРШНЕ ОДРЕДБЕ

Члан 294

На предмете чије је рјешавање започето прије ступања на снагу овог закона примјењиваће се одредбе овог закона, ако поступак није коначно завршен, уколико је то повољније за странку.

Члан 295

(1) Подзаконски прописи на основу овог закона донијеће се у року од шест мјесеци од дана ступања на снагу овог закона.

(2) До доношења прописа из става 1 овог члана примјењиваће се прописи у овој области донијети на основу Закона о општем управном поступку ("Службени лист СРЈ", бр. 33/97).

Члан 296

Ступањем на снагу овог закона престају да важе одредба члана 26 и Поглавље "IV Управна инспекција" и чл. 29-32 Закона о инспекцијској контроли ("Службени лист РЦГ", број 50/92).

Члан 297

Овај закон ступа на снагу осмог дана од дана објављивања у "Службеном листу Републике Црне Горе".

 
